url: =Khuapi sungah nasemin aom nulepa te muhnop manin Bus nuai ah guktuansim :: ZOMI DAILY\nposted on 28 November 2017 at 10:18 am UTC+9:30 Lomkholna: China, News, Sawltak, World\nLeitung ihpianna nulepa pen angailo aomteisam hangin, atamzawtham in kingai mahmahtek hi. Adiakdiak in aneulai, naupangno te’n anu apa te ki lunggulh mahmah phadiaktek hi. Sengam khuaneu khauta pawlkhat ah nulepa te’n atate uh nusia in, khuapi sungah nasemding in paisan uh a, khatampipi thamcipthei uhhi.\nTuabang in anu apa te’n innah anutsiat naupangno nihte’n anu apa te uh munuamlua mahmah ahih manin, khuapilam zuandingin apaikhia Bus khat ii anuai ah tuangsim uhhi. Hih thupiang pen nungkal abeisa Thursday ni in thupiang hi a, azakha asimkha te’n ki khasiat mahmahtek hi.\nTua naupangno nihte pen kum 8 tuak hipan uh a, sanginn ah laisin akipat madeuh in sangin panin taikhiasim uhhi. Tuakhit ciangin Baise City azuanding Bus khat ii anuai ah tuangsim uh cimawk hi. Tua naupangte aomna Guangxi Province, Nazuo panin Baise City pen Bus tawh nai 3 sungbang akipaiding ahihi.\nNulepa munuam luamahmah in Bus nuai, apeikawm ah atuangsim uh hi a, tua Bus pen Xilin County sung aom Station khatah akhawl laitak in tua naupang nihte Security Worker te’n mukhia uhhi.\nBus Station ah nasem khat ii genna ah tua naupangno nihte pen gawngmahmah uh ahih manin, Bus mawtawnuai aom vankoihna kawmkal ah kita uh a, atuangsim uh ahihi ci’n genkhia hi.\nBus Mawtaw apeikawm ah atuangsim uh himawk ahih manin, apuan leh apumpi khempeuh uh vuikhu tawh kituamcip cihi. Bus Station nasem te’n siansuah uh a, tuakhit ciangin sun an nekpih uhhi.\nBus Station Worker te genna ah ataktak in hih naupangno te ii anu apa tepen Guangdong Province sungah nasem in aomcip uh cihi. Ahi zongin naupangno te alungnop nadingin anasep taktakna khuapi sangin anaizawtham Baise City ah nasem in aom uhhi ci’n akikhem cisawnsawn hi.\nNGO te genkhiatna ah China gamsungah anu apa te’n tuabang in khuata ah atate uh nusia in khuapisung ah nasem in kuansan uh cihi. Tuabang in akinusia naupang pen akigawm in 23 Million bang omding hi ci’n NGO te’n genkhia uhhi.\nBehlapna: Naupangtawh kisai in apattahsiam mipil misiamte’n agenna ah naupangno kum 3 pan kum 6 kikalpen “Learning” dingin ahoihpen hun hi a, tuasung in asin, asim khatpeuhpeuh akhantawn in ciamtehthei uhhi ci’n genkhia uhhi. Sumlepaai athupit mahbangin ihtano tezong aneu akipan ih pattah siamding thupi mahmah hi. Naupangno te’n nulepa itna, nulepa ompih kisam phadiak uh cih nulepa te’n phawk huai mahmah hi.\nNa tate’n aneulai in anu apa pen mithupipen, hihatpen leh mipilpen in hong ngaihsut uh hi a, na gamtat bangbang hong etteh gige uhhi cihzong phawk huai hi. Zu nadawn leh natate’nzong zudawn pen ahoihmah sapahding uh a, zudawn pen kihlohding uhhi. Za natepleh, tuibuk, sahdah, khaini nazatleh tuatepen natate’nzong aneutung akipan akisinsin uh hipah hi. Na gamtat bangdan linlianin natate agamtading in na deihsak takpihiam? Na tanu natapa te’n nang lungsim puakzia, nang gamtatzia, innsung ah nakitom phangphangzia, nazi napasal navuakzia, nang dawnbang, nang muambang in hong sulzuihleh nalung akimdiam? Na deihsak takpi hiam? Sawltak #zomidaily\nPrevious: Tulaai Leitung Thuthang tuamtuam te Updates (Nov 27)\nNext: Malaysia guta damiah vaitawh akiman mi 3 te lakah palik nih kihel


timestamp: atn

url: =US ah Amtrak meilengkhat New York Penn Station ah tuahsia ~ ZD :: ZOMI DAILY\nposted on 25 March 2017 at 12:24 am Lomkholna: News, Sawltak, USA, World\nUSA gamsung atai Amtrak meileng khat New York City’s Penn Station ah apei lampipan taalkhia cih Reuters pan kiza hi. Friday (March 24) zingsang Rush Hour hunlaitak in atuahsia hi a, aliam kuamah hongki Report omlo hi ci’n Rail Officials leh Local Media te’n genkhia uhhi.\nHih buaina hangin Manhattan ah meileng alutding leh apusuakding khempeuh ki khawlsakphot cihi. Amtrak te’n Statement akhahkhiatna ah atuahsia alampial meileng pen “Acela Express Train 2151” hi a, Boston panin Washington zuanin apai laitak cihi. Penn Station ah meileng lampi panin apei apialkhia cihi.\nAcela Express Train 2151 kici meileng ii amailam pen meileng lampi panin apialkhiat hangin anunglam pen Platform tungah omlai hi. Tuapan in atungah atuang Passenger 248 te Platform tungah bangmah liamna omlo in ki honkhiathei cihi.\nRelated: Philadelphia khuagei ah Amtrak meileng tuahsia, mi 2 si\nHih meileng tungah atuangkha Commuters pawlkhatte’n meileng ii apang aphutkhakna pen Photo zaihin Social Media tungah khahkhia uh a, akibutloh kampha cihding ahihi. ZD Sawltak #zomidaily\nPrevious: USA, Dallas ah School Bus khat kibung in mi 2 si, adang 20 liam ~ ZD\nNext: A lawmngaihnu adawtlup khitciang in amahleh amah kithahsawm ~ ZD


url: =Alian pen Kipumpiakna | Storacles | Bible Universe\nAbraham in Pasian hopihna atelzak mahmah laitakin khuavak nailo hi. “Abraham aw, na it mahmah khat bek na neih na tapa Moriah mualte lakah kong lahna munah hong paipih inla kithohna, biakpiakna-in hong pia in.” Piancil 22:1,2. Hih ngetna azak ciangin Abraham acii lingin akhuasik mul tho hi. Isaac tungtawnin minam lian piang ding hicih zong Pasian in gen khin hi. Sarah in teeknung vuainunga aneih tapa tungah Abraham in alamdang lametna te nei hi. Pasian in tua banga hong nget ciangin banghangin hong ngen hiam cih atelloh hangin a thu man dingin hong khensat hi. Abraham in Isaac leh amuan a nasem nih te damtakin phong a, mi tawmno te in ni thum lam paina Moriah mual lam hong zuan khiata uh hi. Moriah mual hong naih uh ciangin Abraham in a nasemte kiangah Isaac tawh kong tunkik dong nangak un ci hi. Tua ciangin singlom teng ata puasak-in mual tung hong kahto uh hi. Isaac in a pa kiangah Pa aw, sing leh mei om-a ih biakpiak nading tuuno ee, ci-in dong hi. Abraham in ka ta aw, biakpiak nading tuuno pen Pasian in hong gelsak nading hi ci hi. Mual dawn hong tun uh ciangin, Abraham in khitui luangkawm sa-in bang tawh biakpiakna pia ding Pasian in ci hiam cih a tapa kiang hong telgen ta hi. Pasian sawl bang mang dingin Isaac in hong lungkim hi. Kikawi-in hong kikah khit uh ciangin a pa in a tapa pen damtakin hong hen-a biakna tau tungah hong koihto ta hi. Abraham in akhut lamto-in Isaac sat ding hong kisak laitakin Topa vantungmi khat in Abraham khut lenin, tua tangvalpa tungah bangmah hih kei in, en in mangbom kawmah tuutal khat akii tawh awk hi tua va la inla, tua tawh kei hong bia in ci-in gen hi. Pa in a it mahmah a tapa piakkhiat dinga nasa tak-a khensatna aneih, Abraham bek hilo hi.\nRom Laikhak 3:23. Mi khempeuh __________ ciat uh a, a hong honkhia Pasian tawh kigamla uh hi. Rom Laikhak 6:23. Bang hang hiam cih leh __________na in thaman hong piak pen sihna hi a, ahi zongin i Topa Jesuh tawh i kipawl manin Pasian' hong piakkhong pen nuntak tawntungna ahi hi. Hebru 9:22. Thukham kizatna sungah na khempeuh sisan tawh kisian'suah a, sisan a kiluan'sak khit ciang bekin __________na kimaisak thei pan hi. Korin Masa 15:3. Kei tungah a hong kihilh a thupi pen note tungah ka hong gensawn a, tua in: Lai Siangtho sungah a kigelh mah bangin eite' __________na tangdingin Khrih hong si-in Peter Masa 3:18. Khrih mahmah zong note-a' dingin si a, Pasian' kiangah hong tun'pih theihna dingin mihoih khat pen mihoihlote' __________na hangin khatvei a si hi. Mite in ama leitung pumpi that a, ahi zongin Pasian in kha nuntakna a pia hi.\nSawltak Tangthu 16:31. __________ in, “Topa Jesuh um in. Tua hi leh nang leh na innkuanpihte in hotkhiatna na ngah ding uh hi,” ci-in a dawng uh hi. Johan 1:12. Tua bang hita se leh ama thu ngai-in amah a um mite khempeuh tungah Pasian' tate suahtheihna ding thu a pia hi.\nSawltak Tangthu 3:19-20. Tua ahih ciangin na mawhnate uh hong sawpsiangsak theihna ding, Topa kiang panin a hong pai lungsim nopna hun na ngah theihna ding uh leh note-a' dingin a sehsa Jesuh Khrih a hong __________ dingin na mawhna uh kisik un la, Pasian kiang zuan un. Johan Masa 1:9. Ahi zongin Pasian kiangah i mawhnate va pulak lehang, amah citakin thuman ahih manin, i mawhnate hong maisakin i hoihlohnate khempeuh hong siangsak ding hi.\nIsaiah 53:6. Eite khempeuh in tuu __________ lam i khial khin a, eite khempeuh eimau san ciatah i pai khin hi. Topa in eite khempeuh' mawhnate ama tungah a suan hi. Peter Nihna 3:2. Tanglai peka kamsang siangthote' thugen kholhte leh note lakah sawltak na a semte in Topa leh Honpa' thupiakte a hong gensawn uh thute na phawkkik ding uh ka deih hi.\nTitus 1:2. Thuzuau a gen ngeilo Pasian in __________ pekin thu hong ciamin Matthai 7:7. “Ngen un; na nget uh leh hong kipia ding hi. Zong un; na zon' uh leh na mu ding uh hi. Kongkhak na kiu un; na kiuh uh leh hong kihon ding hi.\nJohan 13:35. Note khatlekhat ki-it le uh cin keima __________ na hihna uh mi khempeuh in hong thei ding uh hi,” a ci hi. Korin Nihna 5:17. Tua ahih manin mi khatpeuh, Khrih tawh a kipawl ciangin mi thak suak a, a mi lui ngeina bei-in a mi thak ngeina a neita ahi hi. Johan Masa 3:22. Ama thupiaknate zui-in ama lungkimna dingin gamta ihih manin ama kiang panin i nget peuhpeuh i ngah hi. Rom Laikhak 12:2. Leitung mihingte' gamtat bangin gamta kei un la, na lungsim uh kikheelin Pasian kipuahpha sak un. Tua hi leh a hoih nate bang hi a, bangte in amah lungkim sakin, bangte a kicing hiam ci-in thei-in Pasian' deihna na phawk thei ding uh hi. Sawltak Tangthu 1:8. Ahi zongin note tungah Kha Siangtho hong tun' ciangin vangliatna tawh na kidim ding uh a, Jerusalem khuasung, Judea gamsung, Samaria gamsung, leh leimong dongin note in keima thu na gen ding uh hi,” ci-in a dawng hi. Efesa 6:18. Kha Siangtho tawh kopin a tawntungin Pasian kiangah na kisapna khempeuh uh ngenin na thum un la, tatsat loin Pasian mi khempeuh-a' dingin thu na ngetsak un.\nFilippi 4:13. Khrih in a hong piak __________ tawh hihte khempeuh nawkzawhna ding thahatna a nei ka hi hi. Filippi 4:19. A na ka sep i Topa Pasian in ama hauhna tawh kizui-in Khrih Jesuh hangin note' kitangsapna khempeuh hong pia ding hi. Marka 10:27. Jesuh in amaute enin, “Mihingte-a' dingin hi zolo mah hi; ahi zongin Pasian-a' dingin ahi mawh thu hilo hi; Pasian-a' dingin na khempeuh hithei hi,” a ci hi. Johan 15:11. Note hangin kei ka lungdam theihna ding leh note' lungdamna a cingtaak a suahtheihna dingin hih thute a hong gen ka hi hi. Johan 10:10. Gutate pen a gu ding, a that ding, leh a siasak ding bekin hong pai hi. Kei ka hih leh tuute a nungta maimai bek hiloin nuntakna cingtaak a neihtheihna dingun a hong pai ka hi hi. Hebru 13:5. Sum deihluatna tawh na kipelhna dingun na nuntakna uhah kikem un la, na neihzah uh tawh lungkim un. Pasian in, “Note ka hong nusia ngei kei ding a, ka hong tamasak ngei kei ding hi,” hong ci hi. Hebru 13:6. Tua ahih manin kimuan'na lungsim tawh hangtakin, “Topa, kei hong huhpa hi a, ka lau kei ding hi. Kua in bang hong cihzo ding ahi hiam?” ci ngam ni. Johan 14:27. Note tungah keima neih bang lungnopna ka hong pia ding hi. Tua ka hong piakding lungnopna pen leitung mite in a piaktheih a kiplo lungnopnate pawl hilo hi. Tua ahih manin lau kei un la, zong lungkham kei un.


url: =ANZAC Day & Zomi ~ Pu Zokhai :: ZOMI DAILY\nposted on 24 April 2016 at 7:48 am Lomkholna: Australia, News, Zokhai\nApril 25 ANZAC DAY (ANZAC: Australian and New Zealand Army Corps) Australia leh New Zealand gamliante baan-ah Cook Islands, Niue, Pitcairn Islands, Tonga, Papua New Guinea leh Samoa te-ah kumsim-in kibawl-a, ataangpi gambup tawlngakni (national holiday)-in kizangh-hi. Kei’ omna Australia bang-ah nasia tak-in kibawl-a, gamukte mahmah-in sumlehpaai sik, gammite’nzong tua’ ading lawmhsum zonna atuamtuam, limkilhte, limkhaite, khutbuh, taukual, angkilhlim cih-a kipan phawkna-tawh kizom vanneu bawl-a lawmhsum zonna nasia tak-in kinei-hi.\n1915 April 25 ni-in Australia leh New Zealand Gaalkaappawl-in Ottoman Empire akici Turkish Empire alangdo nading Gallipoli-ah atunkhop ni-uh ahihi. Gaalpi Khatna hunsung Turkish Empire-pen German-tawh gaalpawlkhawm hi-a, Australia leh New Zealand te’ gaalpawlkhoppihte ahihleh United Kingdom, France leh British India ahihi.\nGaaldona ngiimnapi-pen – Ottoman Empire Khuapi Constantinopole buluak (capture) nading ahihi. Gaalphual-ah aliam leh asi gaalkaap-pen Irish 4,000 tawh kigawm UK pan-in 21,255., French 10,000., Australian 8,709., New Zealanders 2,721., British Indians 1,358 ahihi. Gallipoli buluhna thu-in Australian leh New Zealand naakpi-in laaina leh zuansial sak ahihman-in April 25 ni-a luangbei kipiakna-in zuanphawksial ni (memorial day) thupi khat hongpiang sak-hi.\nGaaldona-ah zawh leh lelh-tawh hilo-in amau’ gammi gaalkaapte’ luangbeina leh a’ nunna-uh apiakna ziak-in hih ni-pen gambup tawlngakni-a akibawl ahihi. Gallipoli-ah atunkhawm ni-uh April 25 lian teekteek mah-in kumsim-in kibawl-a, bangni bangni-tawh kituak taleh tua-ni mah-in bawl-in thupisak uhhi. Sunday ni-tawh akituak lehzong bawl veve uh-a, Sabbath ni-tawh akituak lehzong bawl veve uhhi.\nHih ni-in tua gaalphual akuankha-a asilo gaalkaapluui (veterans) te naakpi-in pahtawi uh-a, ningkum bang-in nih leh thum omlaai-in teek cihtak-in teek-uh hitaleh naakpi-in kipahtawi-in zahtaakna lianpi kipia-hi. Tua gaalphual-ah asi mite’ tute tate dongtak-in pahtawinate nasia tak-in kibawl-in, AU-ah zaandiak mah-a gaaltaai peemta leltak ahi kei mahmah nangawn-in khitui luanlawh liang-in kithupibawl mahmah-hi.\nZomi minam kalsuanna hunbeisa khempeuh tuni ciangdong ka’ lungngaih kiik ciang-in akhanglian nampi gamliante’ kalsuanzia-tawh kikeelkii-in kitumpelh ahihlam ka-phawkthak mahmah-a, hih lai honggelh ka-hihi. Zomite-pen Kawlgam kiukna BIA-in British khut pan-in Tonpenna (Independence) hong mualsuakpih taktak ciang-in BIA Makaaipipa Gen. Aung San hong suamlum uh-a, tua asiahuai mahmah huaiham duhop tualthahna leh paampaihna-pen “ahi dingmah” akisak nading-in nungzomte-in thun cihtak-in hongthun uhhi.\nAlipkhaphuai hih gamtatna-pen Kawlgam taangthu-ah ngeina bang-in kizom to-a, Gen. Aung San kisuamlum-a akipaampaih mahbang-in ama’ zom Gen. Ne Win-zong ahun ciang-in paampaihna thuak-in asihciang nangawn-in kuama’ theihloh phial-a sisim dinmun tung-hi. Tua azom Sein Lwin, Saw Maung, cihte bangciang tungta cih akitheilo khop-in thuneihna akilaak khiat phetleh athu mipi-in za nawnlo zahdong hito-a, tua nung-a thuneipi Gen. Khin Ngyunt-zong thongsung (tu-in asuahtaak saam hang-in) kideenna cihbang-in kizom toto-hi. Sr Gen. Than Shwe-zong bang hongci dinghiam cih kitheilo dinmun hi-a, I’gennop bulpi-pen: Makaai masate zahtaakna kipialo cihthu ahihi.\nHih Kawl Gamuk makaai lubawkte Gen. Aung San longal zahtaakna piakding akilawm lo-zong himai uh-a, ahitazong-in amau’ khawisa penglam gaalkaapte beek-in vaangpia-in pahtawi beekleh leitung ngeina hi bilbel zaw-hi, ahizong-in “na’ vawh bang-in na-at ding” acihbang-in kisualto giapgiap lel-uhhi. Hih paizia-pen taangtuan-a thumaan leh muanhuai, upa zahtaak asiam mahmah ngei khinsa Zomite’ sung-ah up ngamloh zahding-in hongtung-a, minam kalsuanna naakpi-in cina-suuk mahmah, kigiakpih ta-hi.\nMinam min paulam-in kipawlna tuamtuam tam cihtak-in tam-a, minam vei taktak leh minam’ phattuam nading ngiimna taktak-tawh asepsuah taktak mitmuhding haksa mahmah-hi. Biaknalam-zong tuabangmah hi-a, makaai upa cihkhat lunggulh thei bilbel-in makaai upate’ neihding kilawm thukhualna-a kipan leadership skills te neilo-in pawltuam saatna, kipawlna tuamtuam phuhna naakpi-in khang-in “leitung buppi” bang huamkha pahpah zawzeen dinmun-ah Zomite tualbial laaitak-hi.\nKipawlna khat-in tua kipawlna min-pen Lailam ahihleh Zolai-tawh kisai khempeuh athupiibawl-a, aphungvuhding, Ngeinalam ahihleh Zongeina-zong akician-a aki zat khollohna Tedim, Kawlpi peuh pan-a akiphuaktawm laam/la maimaite’ sang-in Zola, Zolaam kiciantak tuni dong-a akisakna akilaamna khuate-ah research bawl-a a promote-ding cihbang-in amau’ kipawlna min-tawh kituak tuplehngiim nei-in, tua tuplehngiim-tawh kituak-a sepsuahding ahihi. Ahizong-in, min leh mimal dawkna, neekzonna ciangbek-tawh kitaaklah thei mahmah-uh ahihman-in kipawlna min hoih mahmah napi-in amau’ pawlpi, meeltheih naaihuai, lawmta kimaaingaap pihteng-tawh “Leitung Bup” pahpah uhhi. Atelsiam ding-in Pasian-in khuak ciimna hongguan tahen!\nAtung-a angsung lungtang-in Zomite hong nawnvalh ahihman-in Zomi ataangpi-in amau’ pawlpi-mi, amau’ political party member, amau’ khuakuam-mi, beh, meeltheih cbt (PPPKKBM) ahihkeileh mi khat-in bangzahta-in minam’ ading luangkham-in mapang taleh lupeiisan lel-a, bangzahta-in gaalmaai-ah si taleh kitheihmawhbawl ngam tazen uhhi. Amau’ PPPKKBM ahihleh bangmahlopi pumphat gawp, pahtawina tuamtuam, Zomi buppi sung-a Ngalliam, madawkpen, pilpen cbt cihzahdong-a kihaiidemna tuihual naakpi-in khang-a singkhuah suangtum ataih luapluap hun ahihi.\nTua tuihual tung-ah khenkhatte-in “Zomi” aci nuamlo, “Chin” mah amitsuan denkeei ulian mipil masate naakpi-in thupiisak leuleu-in genthalim-in gelhthalim uhhi. Zomi vaai ahihleh Zomi bekmah kigenleh ahiding., Zomi ahilopi Zomi mi-thupi lak-ah helloh ziauding thumaan ahihi. Ahizong-in atung-a PPPKKBM ziak mah-in “Zalian mahmah, hau mahmah peuhleng ‘Zomi hikeng’ ci-in ka-koko zong-in Zomite-in ‘Zomi Ngalliam’ ci-in hong pahtawi veveding, hong maaivil veveding” cihbangphial lungsim omkhinleh kilawm kalsuanzia kimu thei-hi.\nAnzac Thupuak hongsau zeel-in, vei-khaak leh lungsim hongphawng thu-in: Zomi Minam zil-a luangkham, nunnapia mite, liamlawh baailawh mite, suplawh baailawh mite a’ Zomipihte mah-in zahpih-in paampaih thei den-a, tuabang lungsim minam sungpan-in akhiap-siam mateng minam kalsuanna cidam ngeilo dinghi ci-kim theiciat lehang lunggulhna ahihi. Tua hi-a, anuai-a dotnateng I’ lungsim ciat-ah dawng lehang:\nAthu-in “Zomi” cici napi-in “Chin”-mah akici teeiteeite hih dotna-tawh kisai lo-hi. Kam-tawh “Zomi” cihcih kawm-in “Chin”-tawh vaai ahawmden, vaai apaaikaanden, ahuai ahuam bang-a thugenden mite kihel theilo-hi. BSPP hunlaai-a “Chin OoSii Yone” khawng “Zozum” cih miaumiau daan-a mipihte akheemkheem mite kihel theilo-hi. Tuabang hileh atung-a dotna 3 bekbek lak-ah Zomi bangzah a-om tam?\nZomite-in gaaldo lo-in “Ngalliam” suaknuam uh-a, gaalphual phu ngamlo-in gaalkaapmaang seem-nuam uhhi. Amau’ gaalphual aphu masate’ sang-a ahaangsanzaw, akipiazaw, athupiizaw-a akimuhding haanciam uhhi.\nSeem lo-in aseem uut uh-a, vawh lo-in aat-nuam uhhi. Mi’ vawhsa atding mitsuan uh-a, avawhte paampaih uhhi. Kam-tawh democracy cici napi-in taanglaai tote bang-a kibawlding lunggulh uhhi. Hihte khempeuh aki-khiap mateng Zomi leh Zogam cidam ngeilo dinghi. Zomi Pasian’ Thupha! Zokhai\nPrevious: Zomi Zogam Zopau Zolai ~ Hau Za Cin\nNext: Vondeih Kep Ding – 31 (Pau Khan Kap)\nZogam thuthang kaihkhopna: Haimual Motor kibung & Tuithang gunlei vai


url: =Najib patkhiat Satu Malaysia Clinic tepen Community Clinic ci’n amin kilaihding :: ZOMI DAILY\nposted on 27 June 2018 at 10:15 pm Lomkholna: Malaysia, News, Sawltak, World\nMalaysia gamsung ah abeisa 2010 kumin Prime Minister asemlaitak ahi Najib Razak in apatkhiat “Satu Malaysia Clinic” tepen “Community Clinic” ci’n amin kilaihding cih Health Minister Dr Dzulkefly Ahmad in genkhia hi. Satu Malaysia Clinic (1Malaysia Clinic) pawlkhatte pen amin kilaih, Rebrand kibawlding a, pawlkhat te ahihleh ki khakcipsuakding hi.\nHealth Minister Dr Dzulkefly Ahmad in agenkhiatn ah tulaitak Malaysia gambup ah 1Malaysia Clinic bekbek akigawm in 3461 om cihi. Tua Clinic tepen azaizaw, azat nuamzawding in 1400 sq feet in ki behlapto dinga, tuaban ah zatuilamsang nasem Medical Personnel, Pharmacist cihte kikoihding hi.\nTuaban ah Lab (Laboratory) aneu khattekzong kikoihding a, tua tungtawn in cina akilakte akisam aombangin Test kibawl theiding cihi.\nAomsa 1Malaysia Clinic panin Community Clinic ci’n akilaihna ahang ahihleh kipawlkhopna Community pen mitsuan in kikoih, Focus in kisemzawding ahih manin, aminzong Community Clinic cihtawh akilaihding cihi.\nHealth Minister ulianpa in hihthu pen tuni Wednesday (June 27) ni in Putrajaya ah Press Conference abawllaitak in agenkhiat hi a, tua agenlaitak in Facebook tungtawn inzong Stream Live in ki khahkhia hi.\nMalaysia gamsung ah cina te kilahtheih nadingin akihongsa 1Malaysia Clinic te sungpanin akizanglai, akizuanlai Clinic tepen kizomsuak in, ahi zongin aminpen Community Clinic cihtawh kilaihding hi.\nAhi zongin 1Malaysia Clinic aomsa te lakah mipi in azatloh, akizuan khollo, nikhatin cina 50 zong akilaklo 1Malaysia Clinic tepen ki khakcipsakding hi.\nTulaitak in aomsa 1Malaysia Clinic te ah nasem Staff Member tepen Civil Servants vive hizaw ahih manin, tuatepen ki khawlsaklo in Community Clinics te ah ki semsuaksak dinghi.\nBrand thaktawh akihongding Community Clinic tepen cina te zatui zaha kibawlna ciangbek hiloding a, cidamna lamsang theihhuai tuamtuamte ahawmkhia, mipi theihdingin agenkhia Community Clinic hidinghi ci’n Malaysia Health Minister pa’n genkhia hi.\nTua ahih manin akisamkin mahmah ahi Community Clinic akipattheih nadingin hongtungding July khasung in Upgrade bawltheih nading Budget ka vaihawmding hi. Budget akiatkhit ciangin aomsa 1Malaysia Clinic tepen Community Clinic ah Upgrade bawlnadingin ahun kha 3 panin kha 6 sungbang puahphatna kineiding hi ci’n genkhia hi.\nMore: Malaysia, Kepong vengsung ah damiah mi 4 te’n mineihsa asuhsak laitak Video ki khahkhia\nMalaysia gambup muntuamtuam aom 1Malaysia Clinics (Satu Malaysia Klinik) tepen abeisa in Prime Minister asemlui Najib Razak ii apatkhiatsa ahihi. Malaysia gammi Citizen te zato akilah ciangin RM1 bekbek kila uh a, gammi te’n hamphatlawh mahmah uhhi. Gamdangmi te ahihleh atawmpen RM15 pan kipanin zato kilahman tamsakzawpah uhhi. Abeisa in gammakaipipa Najib ii asepsa khempeuh pen amin apuan nangawn in akilaihding dinmun hita a, hong khasiat huaiphial dektakliang hi. Sawltak #zomidaily\nPrime Minister Najib’s Budget 2010 includes funding for 50 medical clinics to provide basic medical services for illnesses and injuries such as fever, cough, colds, wounds and cuts, diabetes, and hypertension. Malaysia citizens are charged RM1 for treatment and medication. Non-citizens are charged RM15. Wiki\nPrevious: China panin Malaysia gamsung akipuak ngabung sungah lungno kihel\nNext: Singapore ah innteknu athatlum Myanmar innteng Zin Mar Nwe pen sihdan kipia theiding


url: =Sangsia te mawhpuakna a thupitzia :: ZOMI DAILY\nposted on 1 September 2015 at 12:25 pm Lomkholna: Article, Pautunthang, Theihhuai\nLaihilh nasep (Teaching Profession) pen na dangte sangin thupi in zong haksa zaw hi. Teaching profession pen zong aki tangsam mah mah khat hi mawk ei. A lunglut lote adingin naupang laihilh pen thubaih vetlo hi. Tua ahihmanin in sangsia pen a lunglut ngiatte bekin sem leh hoih hi. Sangsia te laibu bekah ki-nga lo in leitung khantohna tawh kizuiin naupang pantah siam le uh deih huai.\nAmau mah tawh aki bang mihing a uk ding ahihmanin ki pumpiakna lungsim sangsia ten nei thei leh hoih hi. Sangsia te pen leitung a puahpha thei, a kikhelsak thei leh a siasak thei te ahi uh hi. American Man of Letters akici Henry Adam in, “ Sangsia ten mihing nuntakna ah thunei uh hi” ci hi. Bang hang hiam cih leh naupang khat nuntak nang pen sangsia te’ makaihna tawh kisai peuhmah hi. Tua ahihmain sangsia ten khasum ngah nang bek in sem kei uh henla, bangci’n naupangte mi lawhcing ka suaksak thei diam cih ngaihsun zaw le uh hoih ding hi. Dr. E.A Pires bangin, “Sangsia te dinmun bang lianin gam leh nam om hi” ci hi. Sangsiate a hoih leh gam leh nam zong hoih cihna hi pah mai hi.\nSangsia hoih leh sinna hoih piakkhiat nangin formula khat “teaching efficiency = Ex – F” zat kuul hi. Hidanin hilhcian leeng; Expertise(siamnalna)X Enthusiasm(lawpna)X Expression(gencianna) – Frustration(lungkiatna). Lungkiatna pen a hoihlo pen ahi hi. Sangsia ten lungkiatna a neih tak ciangin a sangnaupangte tung pan in lam-etna bangmah nei ngam lo hi. Tua in cikmah ciangin lawhcinna pia ngei lo ding hi. Mark Twain in zong,” Mihoih hih ding thupi hi ahizongin tua sangin sangsia sem a midangte hilh thupi zaw lai “ ci hi. Rabindranath Tagore in, “ Sangsia te pen mihing lungsim sal taanna pana a honkhia ding tea hi uh” ci hi. Hih pan bek in zong sangsia te mawhpuakna a liatzia kitel mah mah hi.\nDr. Hussain in” Naupang makaihna ah leitung lam-et bei in a om phial zongin naupangte adingin lam-etna mun nihah om thei lai hi. Tua pen sangsia te leh nute ahi uh hi” ci hi. Naupang ten a etteh pipen uh a nute uh leh sangsiate hi takpi hi. Tua ahihmanin sangsia ten sangnaupang te’ etteh takin ka om hiam cih kisit pha dih un. A mau nuntakpih theih dingin bang na nusiat uh hiam? Sangsia hoihlo khatin sangnaupang hoih a piansak nang baihlo hi. Ahizongin sangsia hoihin sangnaupang hoih piangsak zaw hi. Bang hang hiam cih leh naupang ten a siate uh etteh mawk uh hi. Tua ahihmanin sangsiate naupangte etteh taak dingin om sawm ta hen.\nSangsia te tawh kituakin sang dinmun zong om hi. Cihnopna ah sangsia hoih omna pen sang hoih hipah lel hi. Tua mah bangin sanghoih lo result sia cih khawng pen sangsia te kicin lah man ahi hi. Sangsia hoih omna pen sang hoih hipah hi. Sang hoih omna khua pen khangto hi. Bang hang hiam cih leh mihoih tampi tua sang pan in a khankhiat man hi. Tuabanga khantohna a omna khua pen khua nuam ahi hi. Tua bang khua nuam a pian theih nangin sangsia ten vaipuak nei cihna hi. Sangsia te mawhpuakna pen thupi mah mah mawk hi. Sangsia te pen midangte sangin a siamna uh zong sang zaw hi. Tua ahihmanin khuataang leh pawl sungah zong zat luat ding ahi uh hi. Ahizongin tua khuasung leh pawl sungah a kizatna un amau mawhpuakna buaisak keileh deih huai hi. Sangsia te adingin Pasian nasepna pen a neekzonna uh anasep mah uh hi pah hi. Tua pen amau adingin a First Duty uh ahi hi. Classroom teaching a buaisak zah dongin pawlpi leh khuasungah kizat ding hi sam lo hi.\nEducation is all-round development kici hi. Pilna icih pen na khempeuhah khantohna cihnopna hi. Result hoih pen sang hoih tehna in kizang hi. Result hoih zong thupi sam na vena hi zongin education in a tup pen result hoih bek hi khin lo hi. Sangsia ten naupangte a picin hun dong ua guihtheih khamtheih a zatloh nang un a lungsim uh zawhsak le uh hoih hi. Cidamna a thupi zia khawng zong limtakin kihilh huai. Tua bek tham lo in diktatna, thumanna leh midangte huhnopna lungsim te naupangte lungsimah tuh ding ahi hi. Lai lam siam lua kisa in distinction in a pass phial uh zongin kham theih guih theih zangin mawk le uh tua pen khantohna bukim kici thei lo hi. Tua ahihmanin laisinna bek hi lo sangnaupangte nuntakna mailam kalsuanzia ding nangawn lamman ah khak ding thupi hi.\nNidanglai India gam sangsia te “guru” kici hi. Tua a deihna in destroyer of Ignorance” cihna hi. Haina a susia te hi mawk uh hi. Sangsia te pen tua zah donga min pha ngah ahi uh hi. Sangsia te pen miallak pan khuavakah hong honkhia in khantoh nang lam hong lakte ahi uh hi. Zahtaak ding leh pahtawi dingin kilawm mah mah hi. Ahizongin a mawhpuakna uh a thupi zahin na a sem takpi uh hiam? Pawlkhat in na hoih sep nuam lo thei uh hi. Sangsia nasep pen nadang tawh kibang lo in haksa zaw hi. Veina leh deihsakna nei te bekin lunglut takin sem leh hoih hi. A lunglut lote adingin baih lo ding hi. Ahizongin a lunglut leh veina a neite adingin lawphuai mah mah hi. Missionary nasep mah tawh aki bang phial hi. Midangte adinga thupha suah theihna khat hi.\nI gam leh nam a khantoh theih nangin sangsia ten mawhpuakna lianpi nei uh hi. Zogam sunga sangsia sem ten a min bekin sem lo in lawp tak leh veina tak tawh hong sem dih un. Tua picing khin te sangin sangnaupang ahi laite tungah lam-etna tam zaw hi. Tulai taka sangnaupang te pen den ciang hun a gam leh nam makai dingte ahi uh hi. Namdang ten naupangte a neulai mah un gam leh nam itna lungsim guan uh hi. Mizoram bangah naupang te “Mizo kan ni kan hmel a tha, kan tum a sang bawk si” cih tawh pantah uh hi. Tua in naupangte lungsimah ki muan ngamna neisak hi. Zogam sunga sangsia sem ten sia hoih hih hong sawm dih un. Tua hileh sang hong hoih ding hi. Sang hoih omna khua pen mi hoih mi lawhcing pianna hong hi ding ahihmanin naakpi takin khantohna hong om ding hi.\nPrevious: Rev. Dr. Kap Cin Thang i pianna Tunnu Pi Khan Khua Niang in hongnusia\nNext: Laibung Khua mincipna ~ Rev. Kam Do Thang


url: =Hong kidenna suangte tawh kulh ciangin ~ Job Cinpi :: ZOMI DAILY\nposted on 1 September 2018 at 9:34 am Lomkholna: JobCinpi, News\nHong kidenna suang tawh kulh ciang ding cih pen thubaih hi lo hi. Bang hang hiam cih leh suang tawh hong kideng leh suang sang a khauh zaw molh le hiamte tawh kithuk nuam zaw thei lai hi. Pasian kammal sungah hong samsiate samsia kik loin thupha tawh thuk inla hong bawlsiate adingin thungetsak in, ci hi. Hih bang lungsim a nei mi tampi om lo hi. Tua mah bangin hih bang lungsim a nei zote zong mi mawkmawk om lo uh a, mi thupi mi lian dinmun vive tung uh hi.\nNa thu a hoih genlo on dinga, na thalawp mahmah laitakin na lungkiat nading hong gengen pawlkhat om ding hi. Na sep na bawl khempeuh a sia lam a hong muhsak hong gensiatsak om ding uh hi. Na gual zawh ding, na matut ding hong haza a ong langpan zong om ding uh hi. Hih bang mite tawh na khansungin khat le nih tawh na kituak kha ding hi.\nTua bang mite tawh na kituak ciangin na lunggimsakin lungkham dingin na ngaihsut khak leh lunggimna sim loh na ngah ding om lo ding hi. Tua bek tham loin amau lunggulhna a tangtungsak, a gelna uh a cingsak na hi zaw lai ding hi. Bang hang hiam cih leh amaute in na lunggim ding le na dah ding hong deih uh hi. Tua ahih manin amaute kammal thupisak kenla lunghimawhna in nei kha kei in.\nNa lungsim pen na pumpi mah tawh kibang hi. An ginalo an hoih lo cihte kin loin a om bang bang ne le cin a sawtna ah na cidamna su kha ding hi. Tua hi leh na pumpi thahatna kiam dinga natna ngahin na ci na ding hi. Na ci a nat ciangin zatang na nek kei leh na natna suuk semsem ding hi. Natna pawlkhatte pen zatang bek tawh dam thei lo a, zatui kisun le’ng a dam pah om thei hi. Tua bang hi kei leh a sawtna ah natna nasia semsem dinga nuntakna beilawh thei lai hi.\nTua mah bangin lungsim sungah ngaihsutna hoih lo, lunggimna, buaina, dahna cihte ngaihsunsun le’ng a sawtna ah lungsim damna sukha thei hi. Awlmawh loin tua bangin om suak hi leh a sawtna ah lungkiat natna zong kingah thei lai hi. Tua ahih manin na lungsim kemcing in. (Mahatma Gandhi) Lungdam, Job Cinpi (Zomi Laisim Nuamte)\nPrevious: Nisim in mat hong kila ~ Tdkhen\nNext: ZAM Thupuak :: 02 Sep 18 (phalna omlo te mat kipan kikding)


url: =ZSS 13: Israel Makaite - Zomi Adventist Innkuan\nTukaalsung simding: 1 Kings 12: 1- 16; Acts. 15: 7- 11; John 11: 46- 53; Nehemiah 4: 7- 23; Ezra 8: 21- 23, 31, 32.\nEzra leh Nehemiah tegel pen etteh takcing, nasepzo makaipite ahi uhhi. Pasian a itna in ana semdingin ki aapnopna lungsim neisak hi. A thumaanna uh pen tukaal sungteng eite sinding thulaigil ahi hi.\nTukaal sungtengin Ezra leh Nehemiah tegel makaih siamnate sinding hihang. A cimhuai hetlo kikup ding atamlua hizaw hi. A kiteelkhia sinna te pen makai khat adingin akisam vive ahi hi. Tu laitakin ei leh ei makai in kingaihsun khalo mahleng, ei huzaapzawh mi omkha ding ahih manin, mi khempeuh ading pilna hoih mahmah vive ahi hi.\nLai Siangtho sung tawntungah, makai hoihtawh hoihlo tawh, anihin kihel tawh omneunau hi. Makai hoihlo te’n ahoihpeuh semin, makai hoih te’n ahoihlo peuh sem uhhi. Bangbang hileh makai zong mimah hiphot uh a, asia apha bawltheikhawm uhhi. Tuabang tuakkha ngeimi iom hiam? Makai nahih nakleh, asia apha cise lo huzaap nanei lel hi. Na innsung ahi a, nasepna ahi zongin, nang hong kingaihluat leh huzaap hoihlo hipah hi. Makai khat nahih nakleh khalam ahi a, gamthu ahi zongin, huzaap khangsemsem hi. Nasepna khat peuhpeuh ah makaipa khat adingin, Lai Siangtho genbang a hilh ding thupi mahmah hi.\nPeter (Acts15: 7- 11)\nJosiah (2 Kings 23: 1- 10)\nAhab (1 Kings 21: 1- 16)\n1 Kings 15: 26- 34\n2 Kings 13: 1- 3\nDamtak ngaihsut ciangin, makai khat hih nakleh mipite khalam ah lamto zo ding maw, kiamsuksak zaw ding maw cih ahi hi. Atungah makaite leuleu teh, mipite zandikdek sak uhhi. Hih bang munte ah, Khazih kiang ki aapzawh zahzah tungtawn in kilamdanna omzelzel hi. Khalam makai khatin, amah’n Pasian a zonleh, mipite Pasian lamah paipih in, Pasian zonglo khatin mipite siatna lamah paipih hi.\nEzra leh Nehemiah nihgelte bel, Pasian tawh akizopna khauhmahmah cih kician mahmah hi. Antangin a thunget hunte mahmah zong, makai dangte hihzah sangin tamzaw ngiat hi. Picing zokei mahleh zong, amaugel hunsungteng, mipite in Pasian tawh tonkhawm uhhi. Pasian lamnga uhhi. Ezra leh Nehemiah nihgel hangin piangthak hikei ung acite nangawnin, komau upna hangin piangthak hi ung ci uhhi. Zeisu, lei pumpi in mukha in, athugen aza, ana lamdangbawl amute nangawn in nial theilai uhhi. Eite zong eimau dinmun ciatpanin, ahoihlam maw, asialam maw, mi huzaap thei hihang. Atawpna ah mimalkim in, Pasian maiah dawngkik ding hihang.\nJewte a simawh nuam galte’ maiah Nehemiah ding teutau hi. Amite kigingsa in omsakin, khutnga masa pah dingin kithawizaw hi. “Pasian aw, Na gal do in” ci’n Pasian khawng aap mawklo in, mite’n amau septheih teng semsak hi. Khuapi kulh a lamkawmun akhutlang vuah namsau le hiamte tawikawmlai uhhi. Nehemiah peuhmah meidawi mawkmawk in launa tawh omciplo in gal kidal ding cih Jewte’n thei uhhi. Nehemiah in amite thapia, muangin naseppih in asepding uhzong guan hi. Amite nasemkuan in sawlin, amah inndei sungah vatuu mawktuanlo hi. Amite’ gei mahah dingin sepding bawlding khempeuh seppih hi.\nLai Siangtho sungah Pasian in “om hithiat unla note Pasian’ galdona en un, acih hun zong om a, kuanin do un, galzawhna kongpia ding hi” acih hunzong om hi. Pasian’ hotkhiatna leh galzawhna thupha ih deihleh eilam eimah’n semding hihang. “Nehemiah in kiptakin Pasian ki aap ahih manin, tua in agalte lelhna piaksak hi. Thadahna pen mawhzolna khutsung tunna hi a, mungtupsang leh ngiimnakip neite sungah siatna in zungkha zolo hi. Upnatawh mainawtmi thanem ngeilo a, anung amai, atung anuai ama ading ahoihpen in Pasian in geelsak hi. Pasian’ mi taktakte in akip hehpihna nuai ah omuh ahih manun, cihmah hunin guallel ngeilo uhhi.” EGWhite, Prophets and Kings, laimai 660.\nNehemiah in Pasian vanglian takpi ahihna theitel in, kiptakin thala hi. Pasian theitel taktak ahih manin, upna tawh kalsuan hi.\nAnuai a Lai Siangtho munte in, Ezra leh Nehemiah nihgel nuntakna ah bangin amau tawsawn ci hiam? Nehemiah 2:1-10; Ezra 7: 8-10.\nEzra in hih naseppen Lai Siangtho simkawm, mi zong hilhkawmin semhi. Tua mahbangin Nehemiah in zong, amite thumaan leh Pasian lamah hangsan takin ding dingin hanthawn den hi. Mite in Jerusalem puahphat dingbek hilozaw in, amipi mah mah khalam khanlawhna leh ki puahphatna bawlnuam uhhi. Tua ahih manin, amite thuhilh, puahpha in thupiak tuamtuam zong nanei uhhi. Makai thupite in, na mawkmawkte sangin a sangzaw a hoihzaw ngiim uhhi. Ezra leh Nehemiah tegel in, itna leh vangliatna anei, na lamdang asemthei Pasian muangin, kizopna thuk nanei uhhi.\nNehemiah alian khatna asim peuhmah in, Nehemiah ki aapzia leh amite hang in athuak lungkhamna cihte muhsak ding uhhi. Judah gamah Israelte haksatna tuak khakte hangin kapliang hi. Pasian’ mai ah khukdin sukin, Pasian cih bangbang gamta ding ci in kamciam bawlliang hi. Leitung a lumlet nuam mahmah bangin Nehemiah nasem hi. Pasian ading ahih nakleh sem giapgiap hi. Persia gam khawngah khasum tampipi ngahna mun ommah taleh, mizawng daipam ahizaw phial zongin, Judahte gam mahah langdona tampi maingat in nasem tantan hi. Amai ah ling omte awlmawh selozaw in, upna tawh mainawtzaw hi.\nKiNiamkhiatna leh Thuakzawhna\nEzra 8:21- 23, 31, 32 simin. Ezra in kumpipa mai ah mihai bangin pau phangphang loding cih na ngaihsun kha ngei hiam? Ezra leh a mipihte in koici ki niamkhiat uhhiam?\n“Tua ciangin Zeisu tu a, ‘mi khatpeuhin alianpen asuah nopleh, aneupen suak phot in, mi khempeuh nasem hi masa ding hi” (Mark 9: 35). Pasian muhna ah makai hoih taktakte koici om cih Zeisu in hong bangci gen naci hiam?\nNgaihsutbeh Ding: EGWhite lai Steps to Christ, laimai 93-104 sungpan “Thunget Hun Nuam”cih thulu simin.\n“Zerubbabel, Nehemiah leh Ezra tethum makaihna tawh salpan hong ciahkik mite puahphatkikna nasep leh khanlawhnate bang, hun nunung ciangin zong hong omkik ding hi. A beibang Israelte tawmcik leh thanem mahmah napi, Pasianin Amah leh a thukhamna mite theihtheih nadingin zang hi. Biakna maan leh Lai Siangtho kemcingte ahi uhhi.\nBiakinnpi le Jerusalem khuapi kulh a lamkikna panun, pilna tuamtuam ngahphial in, langdona tampi maingat uhhi. Makaite vangik mahmah taleh, ki niamkhiatna tawh Pasian aapin, amah’n hong zawhpih ding cih muanna nei uhhi. Kumpipa Hezekiah mahbangin, Nehemiah in ‘Topa kiptakin len hi. Amah zuihna panin ki hemkhia lo a, Topa in amah ompih hi’ (2 Kings. 18: 6, 7)” EGWhite, Prophets and Kings, laimai 677.\nPasian’ mai ah eite hong makaihte panpih ding banghangin kilawm hiam?\nBanghangin makai dingte sila suakphot dihdih haksa hiam? Hihloh phamawh in, thaman omhi. Christian makai khatin, sila a suakphot ding banghangin phamawh masa hiam?\nI sinna laibu akipatna alaizang atawpdongin Nehemiah in thungen den hi. Ezra le Nehemiah tegel pen thunget hatte ahi uhhi. Ezra le Nehemiah laibute sungah “thungen” cih kammal bangzahvei om hiam, simdih ve. Hih makai tegel thungen tawntung uhhi. Eite thungetna anuntak theih na’ngin bang hong hilh uhhiam?\nPrev post MSS 13:\t‘Gim Lua Ing’\nNext post Zokam Sabbath School Sinna 1st Quarter 2020


url: =Laithiangtho Dokna (Thupulaakna 13-14) ~ Thu Tatuam (Siyin News)\nLaithiangtho Dokna (Thupulaakna 13-14)\nFriday, August 08, 2014 Laithiangtho Dokna No comments\n1. Nganhing in kii___ le lutang sali nei hi.\n2. Lutang khat sim tungah ___ min khat tek om hi.\na. Vantung lalang ii\nb. Israel nam teng ii\nc. Pathian selnona\n3. Nganhing sia ___ natu le tha 42 sung thunei tu in thu kipia hi.\na. ki phat vawt\nb. kumpi sep\n4. Mihing te ii ziatsang khut le a talki te tungah ___ki vawt sak hi.\n5. Nambat tepteena a nei ngawl peuma ___thei ngawl tu hi.\nc. sum lei sum zuak\n6. Nambat 666 sia ___ ii min hi.\na. Akiphualseal khat\nc. mihing khat\n7. Tuuno sia Zion Mual tungah mi 144,000 taw,a min le a Pa min ___ hi.\na. a talki tungah ki at\nc. pang tung ah at\n8. Mihing 144,000 te sia koi sung ah nganhing li le upa 24 taw ding ziam?\na. Zion mual\nc. Kumpi tokhum mai\n9. Vantung lalang a niina sia in a masa sia zui a, ___ ci hi.\na. “Kidawm in”\nb. “Nambat hawm in”\nc. “Numeinu lal zo”\n10. Pathian mihingte atu in ___kisamh hi.\nb. thuak zawkna\nc. ki pawlkhopna\n11. Taciang meei tung a to sia in, a phiau taw, ___hi.\na. ngulpui that\nb. dum sung taak suk\nc. leitung an hong at\n12. Sapitzu sukna chisan sia laam khat bang thukin, ___dong luang hi.\na. tai sawmnga\nb. tai za khat\nc. tai za nii\nThu Pualaakna 13\n1Tua zawkciang nganhing khat, tuipi sung pan hong pusuak ka mu hi. Ama in kii sawm le lutang sali nei hi; a kiite khat sim tungah kumpi lukhu khat tek om a, a lutang khat sim tungah Pathian selnona min khat tek om hi. * 2Tua nganhing sia pawlbeam bang hi a,. a peang sia vom peang bang hi in, a kam sia tawpi kam bang ahi hi. Ngulpui in tua nganhing tungah, ama vaangletna, a kumpi tokhum le a thuneina teng pia hi. * 3Nganhing lutang khat sia thidek takin a liam taw kibang napi a liam ma sia dam kik zo hi. Leitung theampo in lamdang sa in hi nganhing zui uh hi. 4Ngulpui in tua nganhing tungah ama thuneinate pia ahikom, mihing theampo in ngulpui a bia uh hi. Amate in nganhing zongh bia uh a, “Akua in hi nganhing bang hi a, akua in ama do zo tu ziam?” ci uh hi.\n5Nganhing sia Pathian selnona kamte taw a ki phatsak natu le tha sawm li le tha nii sung teng thunei thei tu in thu kipia hi. * 6Ama in Pathian min, a tenna le vantung ah a teangte theampo haamsiat tu in kipan hi. 7Ama sia Pathian mihingte do tu le a zo tu in kivawt a, be le phung, ngam, pau namcin le minamte tungah thuneina kipia hi. * 8A kithatlum Tuuno neisa a nungtate ii min khumna sungah leitung kibitphua maa pan kipan a kikhum teng simngawl leitung a teang mihing theampo in bia tu hi. *\n9“Tua ahiciang bil na nei uh le ngai vun! 10Ngal mat tu in a ki tavaw peuma kiman takpi tu a, namsau taw thalup tu in a ki tavaw peuma namsau tawma ki thatlum tu hi. Hite hu in Pathian mihingte tungah thuak zawkna le upna kisamh hi,” ci hi. *\n11Taciang leisung panin hong pai to nganhing dang khat ma ka mu hi. Ama in tuuno kii bangin kii nii nei a, ama in ngulpui pau bangin pau hi. 12Ama in nganhing masa sia ii thuneina tengma ama mai ah nei hi. Ama in leitung le a tungah a om theampo in a liam ma a dam sa nganhing masa sia bia sak hi. 13Hi nganhing niina sia in, na lamdang lakna tam mama vawt hi; ngual theampo mutang in van panin lei ah meikuang taak sak hi. 14Nganhing masa sia ii omna ah hi a nii na sia in, na lamdang lakna nasia takin, a vawt thei natu a, thu a ngana taw leitung a mihing theampo theam vawk hi. Nganhing sia namsau taw kiliam sak napi nungta a, a nungta nganhing sia upat natu in milim khat a vawt natu in sawl hi. 15Nganhing niina sia in nganhing masa sia ii lim sia a pau thei natu le ama a bia ngawl theampo a thalup thei natu in a sungah nuntakna hu khum hi. 16Nganhing in a no a lian, a hau a zawng, sila le sila hi ngawlte mihing theampo te ii ziatsang khutte tungah le a talki te tungah tepteena a vawt natu in zawthawk thu taw sawl hi. 17Tua nganhing min ahibale, a min luang a kizangh nambat tepteena a nei ngawl peuma sum lei sum zuak thei ngawl tu hi.\n18Hi thu sungah ciimna zak thei tu kisamh hi. Khua ngaisut theina a nei peuma in nganhing nambat sia ii khiakna sia tuat thei tu hi, banghangziam cile, tua nambat sia mihing khat ii min ahi hi. Tua nambat sia 666 ahi hi.\nThu Pualaakna 14\nTuuno le A mihingte\n1Taciang ka et le Tuuno sia Zion Mual tungah a ding ka mu hi; ama taw mihing 144,000 dingkhawm uh a, ama min le a Pa min a talki tungah ki at hi. * 2Tuiteautuak nging bang le vanto nging bang ahi, vantung panin awnging khat ka za hi. Tumthei thiamte ii tengtong tum aw bang zongh ahi hi. 3Mihing 144,000 teng sia kumpi tokhum mai ah, nganhing li teng le upa kul le li teng taw ding uh hi; amate in lathak khat sa uh a, tua la sia amate bek ii heak thei ahi hi. Mihing nam theampo sung pan amate bek a kitan ahi uh hi. 4Amate in numei taw kizopna a nei ngei ngawl tangval thiangthote ahi uh hi. Amate in Tuuno paina theampo zui uh hi. Amate sia mihing namte sung panin a kitan sate hi a, Pathian le Tuuno tungah a kipia masa phitte ahi uh hi. 5Amate sia leeilot thuson hi ci in kihe ngei ngawl hi; amate paubanna nei ngawl hi. *\nVantung Lalang Thum\n6Taciangin leitung a teang minam sim be le phung sim, paunam sim le ngamsimte tungah a tawntung Lungdamna Thupha son tu a nei vantung lalang dang khat a saangna vui sungah a leang ka mu hi. 7Ama in awnging tak taw, “Pathian upat vun a, ama vaangletna pok vun! Banghangziam cile mi namcinte tungah a thukhen tu hun hong theng zo hi. Van le lei, tuipi le ciktuite a vawtpa bia vun!” ci hi.\n8Vantung lalang a niina sia in a masa sia zui a, hi bangin ci hi. “Numeinu lal zo hi. A lian mama Babylon lal zo hi. Ama in a paktatna zu sia mihing theampo in dawn sak zo hi,” ci hi. *\n9Vantung lalang a thumna in a masa te nii hong zom in, awnging tak taw, “A kuama po nganhing lim bia a, ama tepteena sia a talki tung ahibale a khutte tungah a saangte in, 10Pathian thangsiatna zu dawn tu uh hi. A thin uukna hai sungah a thahatna a dim in a sunsuk zu sia dawn tu uh hi. Hi bang a ahite theampo in, vantung lalang thiangthote le Tuuno mai a meikuang le kaan sa sungah vawtsiat zazanna a thuak tu uh hi. * 11Amate ngim a pia meikuang khu sia, a tawntung pan a tawntung dong zaam to hi. Nganhing le milim bia in, a min tepteena a nei theampo sia sun zong zan zong nop tuamna a nga bua uh hi,” ci in au uh hi. *\n12Pathian thu ni a Jesu tungah a thuman Pathian mihingte atu in thuak zawkna kisamh hi.\n13Tua zawkciang, vantung panin awnging khat ka za a, “Hi sia at in. Tu pan kipan Topa nasepna sungah a thite sia mihing thupha ngate ahi uh hi,” ci hi.\n“Hi tatak hi! Amate in nasep haksatnate panin, tawlngakna nga tu hi, banghangziam cile amate nasep phatna in amate zui hi,” ci in Thaa in zo hi.\n14Taciang khua ka et ciang, meeikaang khat ka mu a, tua meei tungah mihing bang khat to hi; a lu tungah kham kumpi lukhu khat khu a, a khut sungah phiau khat toai hi. * 15Taciang vantung lalang a dang khat in, biakinn sung pan hong pusuak a, meei tungah a to pa ii munah, hi bang ausan hi. “Na phiau zangh in, ante at in, banghangziam cile a hun hong theng zo hi; leitung sia anlaak bang laak tu in min zo hi!” ci hi. * 16Taciang meei tung a to sia in, a phiau lei ah hong vik a, leitung an hong at hi.\n17Tua zawkciang vantung lalang dangkhat sia biakinn sung pan hong pusuak a, phiau hiam khat ma nei hi.\n18Tua zawkciang biakna tau panin, meikuang a ukpa ahi vantung lalang dangkhat hong pai hi. Ama in phiau hiam a nei vantung lalang tungah awnging tak taw au hi. “Na phiau zangh in a, leitung sapit huante panin sapit ngate at in, banghangziam cile, sapitte min zo hi!” ci hi. 19Tua ahikom vantung lalang in, a phiau sia leitung ah hong vik a, sapit huan panin sapit ngate a at zawkciang, Pathian thin uukna ahi sapitzu sukna set sungah, tua sapit ngate hong vawksuk hi. 20Sapit ngate sia khuapi pua a om, sapitzu sukna set sungah ki suktham in, taciang tua sapitzu sukna set pan chi hong luang a, tua chi sia laam khat bang thukin, tai za nii dong bang tuipawm bangin hong luang hi.


url: =A Hoihlo lak ah Khat :: ZOMI DAILY\nposted on 1 January 2015 at 5:59 pm Lomkholna: Article, Thawntuang\nLengtong Kam Khen in, “Ih ki gen siatsiat zong ki khel theilo hi ve hang…”, a cih zong adikna om tham hi. Hong ki nial theihlohna mun mipi mai, ” Pulpit tung”, panin mikhat peuh gensiatna cihpen thu hoihlo lak panin a siah huai penpen khat ahihi. Pasian thu tangko na mun, phatna mun, ki niam khiatna leh lungsim piak khiatna mun Pulpit ahih manin a Siangtho lungsim hoih pen tawh zat ding pen ki sin huai hi. Khua lak vakvak in a vakna mun panin a hoihlo amuhteng Pulpit tung panin gensiat behpih cihpen nuntak gimnam nawn hetlo mikhat hita hi.\nGensiatna ahoihlo vive tampi lak ah thum gen leng:\n1. Ih gen siat mi in hong thei kha keeilo in ih om pih mi khatpeuh kiangah midang khat gen siatna cih pen phattuamna om hetlo kampauna hi aa, kei hoih ing thupi ing cihna hilel ngel hi. Thulang genna ahih manin a vekpi in he..he..cih pih pah huailo hi. Hih bang mite na muh khak ciangin a nai ah om kha kei in. Phat tuamna lampi hong lak ngeilo ding mi khat ahihi. Tua bek hilo nang mahmah zong mun dangah hong gensiatna mun om tham lai ding hi cih phawk in. Thu kuppih het kei in.\n2. Tuhun Online Media hun ahih manin zuu mun sa mun panin khat kiang bek in zong Online Internet panin mi khat peuh gensiatna zangh thei hi. Mimal ki gensiatna pen mimal ngaihsutna ciangciang hi phot ahih manin mipi adingin phattuamna pia hetlo hi. Mipi vai leh mimal vai ah Zomiten ki khen siam thei mahmah ahih manin Online sungah lai ki khah khat peuh Mipi ading vai thupi cihte…Mimal ading vai thupi cihte ki khen siam mahmah ta hi. Tua ahih manin online panin Thuthak leh Thucin mipite adingin phattuamna a pia thei ding thute ah Zomibup ki mainawn mahmah ahih manin mimal vai ki gen siatna tawh abuaite ki awl mawh man nawnlo hi.\nthawntuang3. Mipi mai panin Biakinn Pulpit tung pan maw, Meetting na lak pan maw…cihte panin ki gen siatna pen Mipi a zakha, a ngaikha mipite adingin Pulpit/mipi mai-aa ading pa pen vangbei huai mahmah khat ahihi. Khantohna ding bang zah a thugenna lak ah aom phial zongin a naak sianglo Tuizawn tawh ki banglel hi. Tua ahih manin ki hoih genna cihte Zomibup in ih zat theih keileh zong Pulpit/mipi mai tung beek panin zangh kei beek leng hoih ding hi. Bang hang hiam cihleh na dinna munin a Siangtho mun ahihi.\nHih a tunga thute ka gen ciangin Zomite hih bangin ki gamta hi cihna hilo hi. Leitung mi khat peuh a hoihlo agamta mi khempeuh hih bangin a gamta tamzaw hi cih a gen ihihi.\nZomite khantohna ahoih ngaihsutna lam ah ki niam tuanlo ahih manin a ki lawm a ki tuak in agamta kam apau minam ihihi.\nZomi Angvaan (Pasian Angvaan Zomi)\nPrevious: Dialect & Ethnicity (Tualsuak awkaih & Minam) ~ JK Kam\nNext: Itna leh Sex Sex Sex ~ Tg. Samuel Nas\nTauleng thupiang ZRA leh Kim Tuang vaitawh kisai Siamsin kipawlna pan tangkona\nNu Piang Ngaih Don vaitawh kisai zaksak kikna (13 August 2016)


url: =Malaysia, KK Airport ah Bomb cih kammal azangkha Engineer khat kiman ~ ZD :: ZOMI DAILY\nposted on 22 February 2017 at 7:20 pm Lomkholna: Malaysia, News, Sawltak, World\nMalaysia gamsung aom Kota Kinabalu International Airport ah tuzingsang in pasalkhat avanpuakding Checkin abawllaitak in asungah alauhuai aomhiam ci’n nasemte’n adotleh “Bomb” ci’n dawngkik ahih manin, Airport Police te’n manpah uh cih Bernama pan kiza hi.\nTua akimanpa pen Engineer khat hi a, kum 40 aphakhin khat ahihi. Malaysia gamsung Sarawak State sungpan akhangkhia Sarawakian khat hi a, Brunei gam ii PR (Permanent Resident) zong aneikhat ahihi. Kota Kinabalu ah ahawhpak hi in, Royal Brunei Airlines tawh aciah khiakikding vanlengtual ah aom laitak ahihi.\nTuzingsang Wednesday (Feb 22) zingsang 7:45am hunpawl in Kota Kinabalu International Airport ah Luggage Checkin abawl laitakin asungah alauhuai aomhiam cih Checkin Counter te’n adot uhpen Bomb cih kammal genkha citciat hi. Agei aom Malaysia Airlines Berhad pan nasemte’nzong na galzakpahlian uh ahih manin, Airport Police te mansakpah uhhi.\nAmahzong khial kisa mahmahin Airport sungah tuabang kammal zat huailo cih kiphawkin thuumkik hi. Ahi zongin apau khiatsa kammal tawh kizui in vanleng tungah kahkhuan kipialo in, avanteng zong ki hemkhia hi.\nPolice te’n avanteng hoihtak sitcianna nei uh a, ahi zongin asungah bangmah alauhuai, apuakkhamthei van bangmah mulo uhhi.\nAvan sungah bangmah akimuhloh hangin Sabah Police Central Lockup ah kipuak veve a, tualai ah thusitna neidingin kikem hi. “Section 506 of the Penal Code for criminal intimidation” cih thukhun tawh thu kibawltheiding cih kiza hi.\nRelated: Ciamnuih zong ahoihbek ciangkhat\nPrevious: Makai hoih ih cih kua te hiam? ~ Kolbe Tuangpu\nNext: Kim Jong Nam ii luanghawm GHKL zato pan kiguksawm ~ ZD


url: =Global Buanli Family: Tulaai Leitung Thuthang tuamtuam updates Dec 2, 2013\nTulaai Leitung Thuthang tuamtuam updates Dec 2, 2013\nNasep neilo khasum tawmlua in cimawh in a omkha Zomi te USA gam sung ah I omkha hiam??? Naikhat $11 pan kipan ding $14 dong , nasepding Plastic khatveizat vante bawlna Dart Container company ah mi 60 kisam a, English kisam sese lo Zopau,Kawlpau thei leeng kingah. Kei tawh teengkhawm ding ongpai un.\n· December 1 ni in Australia gam Melbourne khuapi ah Daw Aung San Suu Kyi in Zomi tawh kisai genna nei. Hih mun ah alamdang mahmah in thukidong tampi te mee sawk a asawk hi a Zomi te dotna sawk kha sese hi. Anuai a link ah ki-enthei\n· Afghanistan khawpi Kabul a Indian Embassy a First Secretary leh Head of Chancery aseem Zomi sung ah mipi khat ahi Pu LT Ngaihte,IFS in (Indian ForeignService) ding in United States sunga NewYork khawpi aom Indian Embassy ah Consulate General of India dinmun len ding in kiteelkhia , April,2014 pawl in ongpai tading hi.\n· WZC makaihna tawh Zomi sung ah om meengmeenglo Political talk show Tulsa khuapi a om Full Gospel biak innpi ah 11/28/13 ni in kibawl a politics taktak thupi tak in dotna dawnna leh genkhiatna Zomi khangno sung a politics lam siampeen ding a ki um mawh Pu Zo Khup in sualciatciat hi. Asawtlo in Kaman leh laaimal tawh gelhkhia kik in ongkhah ding hing. Tun hiah nangai phot un. https://www.youtube.com/watch?v=nYrlif3QfDc\n· Pi Zen Za Vung Vangteh khuami in Dallas khuapi ah November 29,2013 ni in ongnusia a, December 6,2013 ni in leisung ah kituh tading hi cihthu kiza hi.\n· China leh Japan te East China kituh in vanleeng tawh tawh kilek zialzial laaitak uh ahihman in bang tuavaai vaanding in USA Vice President Joe Biden Tokyo khuapi 12/02/13 ni in tung ta a , Beijing khuapi dong hawhsuakding hi.\n· USA gam New Yoke khuapi ah 12/02/13 ni in meeileeng khat kibung in mi 4 si a mi 60 vaal nasia tak in liam uhhi. Meileeng akibut na athu haatlua ci uhhi.\n· November 24 nipan kipan Thailand gam I Prime Minister Yingluck Shinawatra anasep khawlding a angen mipite khawlnuamlo uh ahihman in 12/02/13 ni in khitui luangsak bomb tetawh palik ten denggawp in akibuai mahmah ban ah Prime Minister Yingluck Shinawatra in mipi te ngetna asanzawhlohna genkhia hi.\n· Israeli PM Benjamin Netanyahu leh Minister 6, ninih sung taamding in Vatican, Italy 12/02/13 ni in vahawh a Pope Francis tawh kimukhawm in Middle East kilem nadingtawh kisai nasia tak in kikum hi ci in a Vatican thuthang in genkhia hi.


url: =Pentecost leh Babel Tausang Ki Keelki (4) ~ Rev. Fr. Damian Dal :: ZOMI DAILY\nposted on 24 September 2015 at 7:15 am Lomkholna: Article, Biakna, DamianDal\nBabel tausang akisiatna dingin, Pasian in tua Babel tausang alamte ii pau, kammal leh awsuah te khat le khat kitelkhial sakin, khat le khat kitukalhsak hi. Tua ni pan kipan in, amau te pau kitelnawnlo, kammal kitel nawnlo, thukhat in luangthei nawnlo, awkhat pau in lawngkhat in gingkhawmthei nawn lo uh ahihman in, nasepna te ah zong sepkhat in semkhawmthei nawnlo, ngimna khat neikhawmthei nawnlo, tupna khat neikhawmthei nawnlo uhhi. Amau te ngaihsutna kipumkhatthei nawnlo, thukhat genkhawmthei nawnlo, la khat sutkhawmthei nawnlo ban ah, munkhat ah omkhawmthei nawnlo uhhi.\nLaisiangtho sungah amau te Leitung munkhempeuh ah kithehthang hi, ci in nakigelh hi (Piancil 11:8). Leitung min le vang deihluatna, leitung lungsim leh leitung ngeina te tungah kibualluatna in awkhat pau in, lawngkhat a inga, nakkhat luangkhawmin, annkuangkhat a uumkhawm innkuankhat nangawn hong thehthang hi. Hihthu hangin, kithehthangna, kikhenkhapna, kitukalhna te in, Pasian deihloh nuntakzia te ahihna thu Babel tausang lamte tungtawn in Pasian in athusiangtho ahi, Laisiangtho sungah honghilh ahihi.\nTua hi leh, Pentecost in Babel tawh bangci kikeelki hiam cihthu i sutkhawmlai dinghi. Babel ah paukitukalhna piang hi. Pentecost ni in, Khasiangtho vangliatna hangin, paukitel in, pau kibatlohna, kammal kibatlohna, awsuah kibatlohna te hangin apiang ahi, mihing te nuntakna ah apiangden ahi, khat le khat kitukalhna, kilehdona, kikhenkhapna, kithehthangna te bei sak in, “pau leh kammal” kitelna piangsak hi.\nPentecost ni in, pau kibanglo minam tuamtuam te, akithehthang minam tuamtuam te in nungzuipi te gen lungdamna thu pen amau pauciat, amau kammal ciatin za in, tel uhhi (Sawltak 2:7–12). Pasian Khasiangtho in mite gawmtuah in, mite khat le khat kitelsak a, mite pumkhat suaksak hi. Khasiangtho in kilamdanna, kibatlohna te leh khat le khat hongki keelkisak thute tungah ama vangliatna tawh zem in, tuam a, Jesu Topa sungah pumkhat, awkhat, nakkhat hongsuah ahihi. Khasiangtho in kikhen khapna piangsaklo in, kimelmakna piangsaklo a, kithehthangna piangsaklo hi.\n1. Khasiangtho Awging: Amasa penpen in, Pentecost pawi ni in Khasiangtho in awging leh meikuang leiilim tawh hongkilang hi (Sawltak 2:2–4). Leii in paukhiatna awging ahihi. Tua ahih manin, Pentecost pawini in Khasiangtho in, leitunga dingin “awging” ahihi. Tua Khasiangtho awging pen mite lei panin paikhia, gingkhia, kigenkhia, kisutkhia ding ahihi. Hihthu hangin, meikuang leiilim zangin, thu ummi te tungah hihthu nakilangsak hi. Tua ni in, tua Khasiangtho angah te paukhiat kammal te pen mite in amau pauciat in za uhhi ci in Laisiangtho in honggen hi.\nKhasiangtho awging hi a, akigenkhia kammal leh akigen khia thu in Jesu Topa gupkhiatna thu ahihi. Hihthu hangin, Sawltak sungah, Khasiangtho tawh kidim in, Peter hong dingin, Topa Jesu gimthuakna, sihna, athawhkikna leh amamin hangin mitampi te in gupna angah nading leh, tua gupna angah theih nading un amawhna pan un akisikna ding thu hangtak in nahilhin, nagen hi (Sawltak 2: 14–41).\nPeter in thuhilhna pen azami khempeuh te in amau pauciat in za uh a, amau kammal ciatin telkim uhhi. Hihthu hangin, Khasiangto ngah mite thugenna in, mite khenkhia lo dinga, mite gawmtuahin, amau te Topa sungah pumkhat sakhat asuahding ahihi.\nBabel hun lai a, akithehthang mite, leitung min le vang, nam le gui, pau le ham, zia le tong kibatlohna, kitukalh nate hanga kithehthangna, kideidan na, kikhenkhapna khempeuh te tungah, Pentecost ni a hongkumsuk Khasiangtho in hong gawmtuah kikin, Leitung min le vang ding hilo in, gupkhiatna hongpia anungta Jesu Topa min le vangdingin pumkhat, awkhat tawh Babel lamlo in, Christian nuntakna alamdingin hong mapi kik ahihi.\nPrevious: Ngaih Anglai Zal Dingin – 12 ~ Hau Za Cin\nNext: Ka muhpak US Gamthu pawlkhat (5) ~ Awn Za Pau


url: =Naungek kepzia ~ Khambawi :: ZOMI DAILY\nposted on 5 July 2016 at 11:07 pm Lomkholna: Health, News\nNaungek kepzia (The Disney Encyclopedia of Baby & Child Care)\nWalt Disney Company in naupang taa ding cartoon leh datsian tampi bawl uh a, leitung ah a minthang vangvang company a hih lam ih theih sa hi. US gam Hyperion laito pan in naupang te aa dingin a suah tung pan a khang cin dong koi ci kep ding cih tuh laibu bawl uh hi. Tua pen The Disney Encyclopedia of Baby & Child Care hi. Naupang Specialise Doctor a minthang mahmah 4 in a gelh uh ahi hi. Hih laibu sung ah\n(1) Suah tung pan Naungek te khantoh zia\n(2) Naungek te Madawk Kep leh Khoi zia\n(3) Naungek Tung-a piang thei nat/thuak na zia leh\n(4) Naungek Cidam na leh Natna tuamtuam aa ding A pan Z dong encyclopedia cih teng ki hel hi.\nHih kong khak ding sung ah bel, ” Infant and Child Development,” thulu teng kong khak sawm hi. Tua sung ah naungek khat ong suah phet pan kipan in kum 6 aphak dong uh thu ki gelh hi. A thu te pen, Scientific mahmah na pi in, a gelh te laikun pan in cidamna lamsang tawh kisai khollo mipi taa ding tel nop pah mahmah dingin gelh uh a hih man in, zaknop in, sim nop hi.\nKawl laibu pan kong tei sawn hi a, original a sim kha te na hi uh a, Kawl lai in a sim kha te na hi uh zongin ka tei khialh na leh a kisam a om khak leh maingal tak in nong puah sak kik ding uh ong thuum nuam masa ingh. Zomi inn kuan, a diakin nupi ciil pawl khat aa dingin phattuamna om simtham dingin lamen ka hih man in, deihsakna tak tawh kong hop sawn kik hi. Nasim man un phat tuam na om takpi ta hen.\nKhawk Khatna: Suah Tuung Pan Kha Thum Gual\nSuahtung meel leh sa puak zia\nNaungek’ khua phawktheihnate\nAma thu a ong tat-thuk kik nate\nNu Nawizu piakna leh Bawngnawibung piakna\nNaungek aa ding akisam takpi vanzatte\nLungmuannang Masak Ding (Safety first)\nBuaihuaina Nei Naungek\nA Thupi Mahmah Thumasa: Nu & Pa Dinmun Ngah Ciilna\nTacil neih hun pen nu leh pa aa dingin lung lawp diipkuat hun ahi hi. Tua bang hun pen nu leh pa ten nau tawh kisai in bangmah tuak ngei nai lo uh a hih man-un, dotnop tultampi a neih laitak zong ahi uh hi. Kha tawm khat khit teh bek, nau kep zia ding, ahun man, nai man tak-a sep ding dan amau thu in ong sem thei lel ding uh hi.\nNaungek khempeuh in amau khan zia nei tek uh hi. Milestone a kici nuihmai, lu phong, khupbok, tu thei cih a ciapteh huai khangcin-nate pen pawlkhat in kinawh takin kaan tan hi. Pawl khat lah kaai hi. Bangbang ahi zongin naungek te ii a kha masa kha thum pen a thupi simtham hun ahi hi. Naungek in midang tung abelh kieukeauh hun pan damdam in belh loh ding kisin hun ahih man hi. Hih hun teng kheng to khin vet leh bel nauno in mi te leh kiim leh paam tawh a kizop zia pen a lang nih tuak ong hi ta ding hi.\nA suah cil kha masa lam te ah nu leh pa tawh naungek kikal kizopna ngah nang hun thupi ahi hi. Naungek in bang kisam hiam cih pen theih ding sin hun ahih man in, lungduai in thuak siam kul hi. Na sinsa teng tawh naungek tat zia teng a ki tuak hiam ci-in na et kak ta dihdih ding piang lo hi. A thupi ah bel, naungek na it a, na kin nak leh ki cing hi. Nu leh pa in naungek kep ding lunglut in lungdam takin hih zo semsem, naungek leh nu leh pa a lang nih aa ding hoih semsem ahi hi.\nLia, Taang Vonno Ong Muak Ungh\nNaungek numei no, pasal no, khoi in kep nasep pen a lunglawp huai, a diipkuat huai, a gim huai pi in, ong hi heethaat sak novel khat sim tawh kibang hi. Ta-cil nu leh pa te bang bel akikheel na te aa ding kigin kholhna bangmah om lo ding hi. Naungek aa ding nu leh pa aa ding a tuah ciil uh a hih man in hih sin nate ah, khialhna om veve ding hi. Na nauno pongman nawiteep, ihmut cihte pong man a neih ma in, sun leh zan akhialh akhel kik ma in nu leh pa’n sepdan kepdan te hi zelzuul lai tadih ding hi.\nTua hun laitak in, naungek aa ding kep dan khawng a man ngap tam ci in na lung hih mawh ding hi. Sepdan bawldan te hi daan mah ahi tam ci in na muangmawh kha ding hi. Na tua cih khak leh patau gawp in siavuan pi te kiang lah pah daidai ding kul lo hi. Naungek no ten lungsim puakzia, sandan tuamtuam nei uh hi. Pawl khat a daih hiithiat hang, pawl khat ki bawlbawl thei hi. Na nauno a hi hiithiat lungsim puakzia ahih leh nasep nabawl dan baih ding hi.\nTua bang hun teh, nawi piak hun a kipan, nausial zia, om zia dongin na kiang a ten ong hilh ding uh hi. Pawlkhat bel tu dong mah aki zangzang thei lai ngeina kikep zia ahih teei hang, a tam zaw pen ahi lian tak hi khol lo thei zaw hi. Science tawh kisai ngaihsutdan hilhna hi lo hi. Khang thak vai nawn lo hi. Tua bek tham lo in, nang leh na nauno aa dingin akhial pi-a ngaihsutdan hilhna zong hi thei ngel zen hi.\nTua man in mikim piak ngaihsutdan teng na kawi zuih sangin, a nuai a bangin zui-in, nang mahmah in khensat in sem in, ci-in ong hanthawn nuam ingh.\nTua pen bel naungek ii ut te na theihtheih nang hanciam in. Gentehna, naungek suak tung khat aw suak in awng, kap cih te pen, a gil kial hiam? A zun kawt hiam? Ek baang hiam? Cih na khen theih ding hanciam ding ahi hi.\nTua bang a naungek ong lah zia leh tong te na theihtheih nang na hanciam tuung lam in, na theih dan khial kha thei hi. A hih hang damdam in ong nuam toto lel ding hi.\nA Kaal Masa Te: Suah Tuung Meel Leh Sa Puak Zia, Na ta pasal, ta numei na sit tel ciangin anuai a te na kin kul hi.\nA Lai Gui\nA suak tung naungeek ii lai gui tawng pen a suah zawh ni 10 pan kaal tawm no sung in ama thu in pulh khia lel ding hi. A kiat baih nangin hanciam se ken.\nNausuak sak syama a hih keh nurse khat peuh in a lai sil zia ong hilh ding hi. Spirit na pap sa pat siangtho bekno khat tawh a lai pen na zut sawp ding hi. (A lai bul sawp masa, lai dawn sawp nih na, lai kiim- gil tung sawp pan ding- lai tei pa tuah thu).\nLai kisiat loh nang daalna in tawdap bombi (Diaper) na zat leh a lai tawh a ki suk khak na ding mun ah a vang no khat bawlsak tawm huai hi. Tawdap bombi a mai lam pen, lai nuai ah khepsuk sak le cin zong ki ngah hi. Nau tawdap tawh na tuam leh zong a lai na suk khak loh, na net khak loh dingin ki dop huai hi. Lai pan in si tam a luan leh, a lai bul kiim vun te a san leh, a bawk leh lungno lut a hih manin siavuan te lah ding ahi hi.\nA Vun Meel\nA suah phet in naungek ii pumpi tung Vernix a ki ci, akang khal, a thaau khal tawh ki vuk thei hi. Naungek pawl khat ii nungzang ahih keh liangko tung ah mulneel asah thitheuh akual in kaal khat bang om thei hi. A cidam naungek suak tung te’ vun mel pen vunmel-in-san a akual te zong om thei hi. Tua pen sisan luan zia kician nai lo a ziakai, pawl khat te ah ki vung lai a hih man hi. A suak cil naungek tampi tak a vun uh ton thei hi. Pawl khat bang a vun keu in ki hok thei lai hi.\nA suak ciil naungek te vun pen naipaak thei pahpah hi. Tua pen Jaundice ( a ta wa ) piang hi ki ci hi. Sisan a-tui-san kitapna pan ong piang a hi Bilirubin melpiangsak na namkhat hangin a naipaak ahi hi. A dang hangin naaipaak ahih kei nak leh hih melpiangsak na pen naungek pumpi in ama thu in hepkhiat sak hi. A vun naaipaak a uat luat leh siavuan te lak in a si sit sak huai hi. Sisan sung ah Bilirubin bang zah takin tam cih theih nang a hi hi. (Kawlgam ah bel si et sak sang siavuan ten mit-et in a tuahngei thu tawh khensat na tam zang zaw hi. Dr.TMT)\nBilirubin a tam lut leh naungek pen Ultraviolet kici khayaanlun dat nuai ah ni 1, ni 2 khawng koih kul hi. Tua teh Bilirubin pen pumpi in a laak khiat na man laang sak tuam ding hi.\nA suak cil naungek te’ pumpi tung a kimu thei ciaptehna te min lamdang a pia om hi. “Sahang peh” cih (lu, mai, gawl tung a paakmel a pawl a om te). “Moongolian Ma” cih (nung zang, taw tung khawng a ki mu thei akang khawkpi te). Hih bang te pen nau ong gol tawh ki zui in damdam in mangthang lel thei hi.\nA nu gil sung a om lai in, naungek te in a khutpi uh, a hih keh a khutme te khawng a kam uh tawh tawp thei uh a hih manin a saibawk piangin, khat veivei a sa phual thei hi.\nOng pusuah in a suah na kuahawm ah a sawtsim naungek te mai tang pen, dumdup thei hi. Tua bang vun te pen ni sawt lo in bei mang hi. A hih hang naungek lu pen tawn peupau in, peek dehdah khawngin ong suah leh a ngei a bat kik nang ni tawm vei mah sawt thei hi.\nPawl khat suah pih ciaptehna te pen a tawntung a om suak thei hi. A suah cil a om ciaptehna te pen, om suak ding om suak lo ding cih ki gen khol thei lo hi.\nA suak ciil naungek te lutang sau zah pen apumpi sau zah ii seh li suah seh khat pha hi. Khangham te aa tawh teh leng tam zaw pek hi. Naungek lutang koi bangin a om zong, a lu liam baih deuh leh ki lawm hi. A siip ah alu guh te kipeh nai lo ahih man ahi hi. A siip ah a khuak adal ahi a special cial khat om hi.A sung a a liam theih nang panin dal zo tham lel hi. Tua man in tua mun tung, luvun tung sawp siang nang lung nuam tak in kisem thei lel hi.\nA suak cil te pen a ngawng uh kip nai lo hi. Tua manin, ama thu in a lu phong zo nai lo hi. Nau na dom teh a lu leh a gawl pan kop in na dom kul ding hi. Nau ngek a lusu suk khak, a ki pei khak hang lau kul lo hi.\nA Numei Pasal Van leh A Nawi Te\nA nu ii hormone pen a nau suah ciangin sang lua a hih man in, pasal ahi a, numei ahi zongin asuak tung te nawi leh numei pasal van te gol thei hi. Numei no te’ van te ah sisan them bang luang niingniaang cih zong ki mu thei hi. Tua pen angeina hi. A sawt lo in kam ding hi.\nAmasa Pen Nawizu Piakna\nA suak cil naungek pen anu’ nawizu piak ding hoih pen hi. Anu nawi ih piak ding leh amasa in ahoih ding kisam hi. Nu gil sung pan ong pusuah khit teh lol tak a piak pah ahoih pen hi. A suah zawh ni tawm vei sung a ong pusuak a nu’ nawizu pen tuisik bangin siang hi. Nawizu cil ci ni. Nidangin bel tua nawizu cil ah tha piang sak atam lam ki thei lo hi. Ahih hang ama thu a apiang tua nawizu cil sung ah a tui dat, tha dat ki kim takin a ki hel ban ah galdalna system ii natna lut zawh loh nang dalna vante ki hel ci in ki thei ta hi.\nAsuak ciil naungek te pen, a suah khit ni masa lam in tha dat tampi a kisap khol loh hang tui dat leh nu nawizu pan a sawn in ki ngah thei natna dal dat ngah ding ki sam hi. Naungek khoi leh kep zawh nitampi ong sawt teh bek nawi piak hun ong man ding a, naupang gol in a khan nang kisam tha dat zong ngah ding hi.\nNu’ nawizu a hi a, nawibung na pia a ,a nih tuakin a hi zongin bang hun in pia ding cih pen naungek khensat sak ding hoih pen hi. A huampi in gen le hang, a suak ciil naungek pen nai tawm veivei asawt sial in nawi piak ding kisam hi. Naungek pawl khat leuleu pen nawi duh pahpah uh hi. A hih theih lai teng naungek pen a nu inndei sung a koih huai hi. Zato te, nausuahna inndei te ah, naungek pen a nute tawh koih khawm kha ding cih khawng tu lamteh kizang ta hi. Tua bangin ih koih na hangin nawi piak hun pen nu leh pa in ih sehsak sangin naungek a gil akial teh tepsak theih na ding naupng pen ama thu-a nawinek hun a sehsak ih suak hi.\nZato ah nau ih suah leh a zenzen in zato te thukhun te in hih banga hih ding ong khak tan leh tung siah te tawh kiho in ki ngen thei ding hi.\nNawi bung tawh nawi na piak leh asuak ciil taa ding aki lim bawl nawimuk te zat huai hi. A tam zaw ah sai a ki zuak naimuk te a vang golpi hi kha thei ahih man in, a van ki bawl nai lo te ei thu in lei in, a vang hoih bek dingin phim tawh ih vut vang kul ding hi.\nInn ih tun tawh teh nawi piak hun damdam in ong ngeina semsem ding hi. Tua bang hun ciangin nau a kah teh akah sialin nawi duh hi khin den khol lo ding cih ki dawm in. Naungek pen a gim leh, a kisial dan khawng nop a sak kei leh, ahih keh angeina sangin a valin a ki phawn leh kap thei hi. A thu dang khat pan in ah, naungek pen a huh hi ta napi, nawi piak hun tung ta na pi, nawi a tep nop kei leh, gtn- nai 3 bang ki hal keei ta in nawi a tep kei leh a nu leh a nau aa dingin buaina hi thei tham hi. Anu a nawi gau lua ding hi.\nNawi piakna vai a lem nang in athupi ah naungek nawi kham tak a tep khak ding leh lem tak-a a tep theih ding ahi hi. Naungek in nawi tep dingin kiging khin ahih lam leh nawi kham ta ahih lam a lah lam anu in a theihtheih leh nop pan ding hi. A ngeina seh ma un a nu leh a nau aa ding a lem khit loh lam a tuah ding mah uh ahi hi.\nNawi piak zia gen ni ci leng, nawi a lang tek pen minit 5 ta bang piak ding kisam hi. Damdam in ah, cikciang nau in nawi duh ding, bang tanvei bang tep ding, cih te a nu in ong seh thei to ding hi.\nA cidam naungek pen a gihna amanlaang in ong kah hanhan ding hi. A hih hang tha khat thu in hi khol lo thei hi. A tatak in a kaal masa ah a gihna kiam kik ek thei hi. A tui danin kiam ahi hi. Kaal nih na a tung dong akiam sa agihna dim kik lo ding hi.\nNawipia nupi khempeuh in nau in nawi khat vei a tep teh bang zah bang tep uh cih gel thei lo uh a hih manin ka nau in a nawi a kham ngap tam maw, a ki ciang tam maw, ci in lung himawh thei uh hi. Naungek in a hun manman in tep in, nawi a tep khit teh nawi kham dan in om a, a lungkim danin na muh leh tua pen nawi kiciang ci in ki genthei hi. A hoih pen bel, naupang ii khan zah pongman in ih teh ding ahi hi. Cih nopna ah kha khat khat vei pound ki teh, ban tuuk teh cih dan ahi hi. A khan dan angei abat det leh, nawi piak, nawi tep na te kicing cihna ong lak hi. Naungek zun leh ek zong angei bang, bang lo cih pen a tawdap ni khat 6 vei pan 8 vei ciang ih khek khak leh a pongman hi.\nA Suak Ciil Naungek Kep leh Khoi Na\nZato ahih keh nausuahna pan ciah lam ah nurse te in a nu kiang nau nawi piak zia, nau sil zia, leh a tawdap khek zia hilh ding hi. Siavan te kiang a lah huai din-mun zong hilh ding hi. Siavuan a hih keh akivadiak naungek siavuan na tel ding leh tua siavuan pen a siamthap kul ding hi. Na kiim na paam ah a om zong ahih kul hi. A mi mahmah zong na theih hi leh hoih zaw lai hi. A nu te zong a suah khit uh teh akivadiak OG te tawh akisam bangin lah ding ki lawm hi. A suak ciil naungek pen bel a suah zawh kaal nih teh akivadiak naungek siavuan tawh lah ding hoih pen hi. Tua sang kin lah ding a kul leh lah ding ahi hi.\nNaungek ii nopsak na leh lungdam nang in koi cih leng hoih ding hiam cih pen a nu in damdam in tel toto ding hi. Naungek te pen khat leh khat ihmut zia ahi a nawi tep zia ahi zongin kibang lo uh hi.\nNu leh Pa te’ Tawlngak Hun Ding\nNaungek suah zawh kaal masa lam in, nu leh pa pen tawlngak ding mel thei lo in, naungek bekbek tawh hun bei thei zaw uh hi. A nu aa dingin bel a pumpi tawlngak ding bek sang val zaw lai hi. Lungsim liinglawn na, kah na, dah na cih te piang thei zel hi. A gai kawm sa in hormone kikhel hi. Tua te pen hormone ki khel hang hi. A zenzen in a nu pen a suah zawh kaal khat sungin a lungsim a kia danin a om paisuak leh siavuan tawh ki kup kul ding hi.\nA suah khit kha masa tung teng in nu leh pa ihmut cimlo uh hi. Tua bang hun ciangin sep loh a phamawh inn na te lo buang adang inn nasep te mangngilh bawl lel in. Tua ahih keh inn kuanpih dang te, lawm leh gual te, veng leh paam te kiang ah huhna ngen in. A zenzen in naungek aa ding sep ding a tam mahmah phial zongin tawl nga zelzel in. Lampi ah pusuak in la tawmvei bang lam siau in.\nA zenzen in na naungek a ci dam loh na khat bang khat aneih leh inn ah ong khoi pih ding nurse ahih keh zato lam syama ahih keh inn teng khat peuh tawh ki huh sak in. Naungek pen ni khat khit ni khat thu ong thei ding a, hat in khang ding hi. Naungek pen nu leh pa, beh leh phung, pi leh pu, lawm leh gual te’n lamdang a sak zah khop in theih tel hak phial a ong khang pak ding hi. Khambawi\nPrevious: 21 century Panglong ah federal tatak ilamen zo diam\nNext: Sial piannathu ~ Pu Zel Khup


url: = Download honda civic 2008 manual uk pdf - Manual Lib\nDownload PDF 'honda civic 2008 manual uk' for free at This Site. Normally, Here you can download 'honda civic 2008 manual uk' in PDF file format for free without need to spent extra money. Click on download link below to download the 'honda civic 2008 manual uk' PDF for free\nboss hand blender manual,boss loop pedal manual,boss md 2 manual,boss me 25 guitar multi effects pedal manual,boss me 33 manual español,boss me 70 user manual,boss me x manual,boss mt 2 manual,boss ns2 noise suppressor pedal manual,boss ps2 manual,boss r1002 manual,boss rc 3 loop station owners manual,boss rc2 loop station manuale italiano,boss sp 505 manual,boss super shifter ps 5 manual,boss tr 2 manual,boss tu 1000 manual,boss tu 88 manual,boss ve 20 manuale italiano pdf,boss vt 1 manual,\ncentral service technical manual 8th edition download,central vigilance manual,central violations bureau manual,centrecom 210ts user manual,centricity ris user manual,centrifuge user manual,centron meter manual,centurion 3000 manual,centurion d5 remote programming manual,century 21 autopilot manual,century 3 autopilot manual,century 4 autopilot maintenance manual,century autopilot service manual,century booster seat manual,century portable toilet owner's manual,century quick fix welder manual,cepillo de carpintero manual,cerabar s pmc71 manual,ceragem manual machine price,ceragem rl1 manual,


url: =Sinna 13: Hun Nunungah Lungsim Kikheel - Zomi Adventist Innkuan\nSinna 13: Hun Nunungah Lungsim Kikheel\nLesson 13 June 22 – 28\nHun Nunungah Lungsim Kikheel\nSABBATH Nitaaklam June 22\nTukaalsung sim ding: Malachi 4 : 5, 6; Matt. 11 :14, 15; 17:10; 1 Kings18 : 20-45; Matt. 3:2.\nKamngah: “En un, tua a lauhuai lian mahmah, Topa’ ni hong tun ma in, no te kiangah kamsang Elijah kong paisak dinghi. Amah in pate leh tate lemtuah in, a kilemsak kik dinghi. Tuabang a hihkei leh Keimah hong pai in, na gam khempeuh uh ka susia gawp ding hi.” (Malachi 4:5, 6).\nHun tuamtuam ah i nungta a, hoihzel hoihlo zel hi. Bangkua zong thahat zel thanem zel in kisiagawp thei hi. Bang dinmun peuh i tung zongin, Pasian’ kamciam khuavak sungah i om ding a, eite lametna tuate bek a hihmanin i len kip cinten ding hi. Bang dinmun peuhah om taleng tua Pasian kamciamte in, eimah, i innkuan, i pawlpi a ding a hihi.\n*Tu quarter kaal nunungbel sungtengin, Lai Siangtho tangthu, kamciamte, leh thupiang tuamtuamte i sin ding hi. Eimah khatciat a ding thu hoih tampi i sin ding hi. Kua na hi a, koi ah na om a, bang dinmun na tung zongin haksatna, launa, dahna te nei teitei ding hiteh. Tua te kawmkal ah, eite thuakna hong theitel bek thamlo, eite lungmuanna bulpi a hi Pasian i biakkhak i hampha mahmah hi.\nLungsim a Kheelzo Genkholhna\nElijah hong pai ding genkholhna tawh kisai in, Lai Siangtho thak ciaptehna te tawh enkaak in. Malachi 4:5, 6; Matt. 11:14, 15; 17:10; Mark 6:15; Luke 1:17.\nMalachi hunlai in, mipite Pasian’ zolna ah, “Keima lamah hong kihei kik un, kei zong note lamah kong kihei ding hi.” a cih ciangin, a dawnkikna vuah, “Nanglam ah hong bangci kihei ding ka hi uhhiam” (Malachi 3:7) na ci uh hi. A patau kamsangpa in khanlawh na’ng hunthak khat vaihawmsak kik hi. Elijah bawl khanlawhna phawk sak kik (1 Kings 18:17) hi. Malachi in, Elijah hong paikik na’ng pen, “Amah in pate leh tate lemtuah in a kilemsak kik ding hi” na ci hi (Malachi 4:6).\nJew mite taang upna khatah, Elijah mahmah hongpai a, Messiah hong pai nading tangko ding ci’n um uh hi (Matt. 17:10; Mark 6:15). Ahih hang, Lai Siangthothak i ciaptehna ah, tuiphumpa John hongpaina tawh tangtung hi (Matt. 11:14, 15; Luke 1:17).\n“Lungsim kihei” cih kammal a khiatna bang hi in na um hiam?\nGentehna te khiat theihding dan tuamtuam om kha ding hi. Israel mite leh Topa kikal ah leptuahna hih tuak hi. Pa munah Pasian (Isa. 63:6), a tate tungah a hehna pan a lungsim hei (Micah 7:18, 19), Ama’ kiangah ciahkik dingin zol (Isa. 44:22; Malachi 3:7) ci hi. Khangthak te in, khangluite’ cihtakna sa kamciam tetawh kizomkik hi. Khanglui lai pate’ upna te ki hilh kikik hi. A gam alei mahmah in thupha sang leh sanglo zong, amau thumaan leh maanloh tungah kinga hi (Deut. 4:29 – 31). Inn- kuan ki itna thaksuak sakna zong ahihi. Nu/Pa leh tate kizopna mahmah zong, Pasian tungah thumaan na mah tawh a hihi. Nu/Pa leh tate kizom a, mawhpuak kilakna zong gam leh lei thupha saanna tawh a kizomcip a hihi (Pro. 2:21).\nSee also Zirlai 12: BABULON CHUNGA RORÊLNA\nPasian tawh kizopna leh innkuansung kizopna te in koici kithuap a, koizaw masa zaw ding hiam?\nSidonian minam, Kumpi Ahab zi, Jezebel in, Baal biakna hong lutpih a hih manin, Israel mite nakpi takin kiamsuk mahmah hi. Pasian makaihna sungah, hoihtak a ki teng ding kimlai, unau kitenna, angzuakna leh adang zualzanna te nasia takin zatpih hi. Tuabang a biakna kinialna a tam laitak in, “Jehovah keima’ Pasian” cih khiatna min a nei Elijah hong dingin Baal nakpi takin nial hi.\nElijah’ hanciamna hangin, dawi upna pan nuntakna thak ah a kikhelsak manin bang muhthak khatpeuh a nei hiam?\nGuahkang ding a cihpan a kipan, Elijah pen, a kisawm pahlian a hihi. Jezebel pianna lam, Sidon gam Zarapheth ah meigong khat kiangah Pasian in kem khinkhian hi. Elijah in tua meigongnu khauhtakin na hopih phot hi. A nunungpen sathau, anvui te tawh mailamthu ding Pasian muang a om ding a deihsakna hi. Tuanu’ upna pen a gen cimtheilo tangthu hong suak hi. Zeisu na-ngawn in ama’ thu gen hi (Luke 4:26). Ni tampi sung anvui leh sathau a bei hetloh ciangin, meigongnu in Jehovah Pasian tel semsem hi. Dahhuai takmahin a tapa neihsun cina in silailai hi. Elijah kiangah a dahna va ko a, a kim a pam a ombiakna te in, mawhna hangin, tate meihal biakpiak na in piakkul cih upna te tungah khuavak tangsak hi (1 Kings 17:18 leh Jer. 19:5; Micah 6:7 saikaak in).\nA tapa tawh a omkhop kik thei manin, Phoenician meigongnu a dingin, khalam khantohna bang om thei hiam? 1 Kings 17:24. Ama kammal te pan bang pilna peuh i ngah thei hiam?\nTuanu’ dawnkikna in Elijah thupuak muibutna hong lak hi. Nuntakna ngahkik a, nuta a kigawmkik theih ciangin, Pasian upna a lung sungah hong neithei hi. Tulai sermon tampi hilhnapi, khalam a lumbek om uhhi. Mimal in, thumaan nuntakpih in hileng mi tawh kizopna nuamin, mi tampi kikhel ding hi.\nInnkuan pawlkhat te’n bang kigawmkikna kisam uh hiam? Kigawmkik na dingin bang kamciam te in lametna hong pia hiam?\nBiakna Tau lam Lungsim Hei\n1 Kings18:20-45 simin. Bang thupiang hi peuhmah hiam? A kammal te kibang hetlo mah taleh innkuan a dingin, a thukhun te bangci kizang thei hiam?\nCarmel mualtungah, Elijah in, Israel mite, a innte, a leitangte a cidam nading in, tanglai pate’ upna ah ciahkik dingin sam hi.\nNitak Biakpiakna: Lawki siampu te’n, a biakpiak dinguh a lungkiat uh ciangin, Elijah hong kipan hi. Amah om hithiat lel hi. Tuani in, biakinnpi sung a Pasian’ gupkhiatna nasepnate kilangsak hi (Ex. 29:41). “Ka kiangah hong pai un” ci a hongsapna (1 Kings18:30) in, (Matt. 11:28) a mawhneite hong zolna hong phawksak hi. A lampial tate a ding a dah Nu/Pa te in, a lampial Israel te Pasian in itna takpi tawh tawlngalo a, a zolzolna te hong phawk kiksak hi.\nElijah i bawl biakna tau in, innkuan sungah Zeisu hong gupna i laptoh ding hong phawksak hi. Innkuan biakpiakna tawh, Pasian i hopih thei a, Ama’ thumaan te zong i kihawmsawn thei a, i lungsimte zong Amah i apthei hi.\nPasian in Elijah thungetna a dawn ciangin, a mite ama’n lakik cihna a hihi. (1 Kings 18 : 37) ah “Amaute’ lungsim Nanglam ah heikik khin na hihna, hih mite in a theihna dingun” na ci hi. Eite lungsim Pasian lamah i hei theikei a, Ama’ hong sapna dawngding i hibek a, Amah’n hong piakhong hi.\nA kaangtumthei mei in, mawhnei te tungah kiazawlo a, biakna tau tungah kia suk hi. “Pasian tawh a kibangin midik i suak theih nadingin, mawhna a neilo Khazih pen, eite tang dingin mawhneimi a suaksak zo hi” (2 Cor. 5:21) a cihna Zeisu akawk hi. Mawh pulakna leh Pasian phatna kammal te mipite in paukhia uh hi. Pasian sapna a sang zolo lawki siampute kithatlum gai hi. Guah hong zukik in, a leitang uh hong damkik ta hi.\nNa innkuan biakna tau bangciang tunghiam? Puahphat a kisap khakleh na koici puahphat ding hiam?\nJordan lam Lungsim Hei\nGabriel genkholhsa mahbangin (Luke 1:17) leh, Zeisu’n a kipsakna (Matt. 11:14; 17:12,13) bangin, Lung-damna thu gelhte in tuiphum John pen Topa hongpai na’ng “thupuakpa” ci in kipsak uh hi (Matt. 11:10; Mark 1:2; Luke 7:27; saikaak dingin Malachi 3:1).\nJohn’ thupuakte in bang lamsang hi phadiak hiam? “Lungsimhei” thupuak a hih theihna koibang teng hiam? Matt. 3:2, 8; 14:4; Mark 1 4; Luke 3:3, 8, 9,11, 13, 14.\nLokhopa in leitaakpi khozaan in a puahphat bangin, John in zong, mawhna te pulaak a kisik kik ding hanthawn hi. Mi nuntakzia tuabang linlian hi a, ei leh ei ki sittelna, eima omzia telcian na lo puahmah tawh a hoihzaw piang theilo hi. John thu- puak in, mipite lungsim, Pasian sianthona lamah heisakin, ama’ dikna lunggulhsak hi. Kisik kikna maan cihpen, ki niamkhiatna tawh Pasian huhna a ngen a, a ki puahpha mi a hihi. Ngaihsutna daipi tawh, Abraham ta kici pong a, angsungkhual mite, pate’ upna thuk zongpha dingin hanthawn hi.\nTuiphum John i thupuak in, Zeisu hongpai na’ng lampi koici sialsak hiam? John 1 : 35-37; 3: 27-30.\nJohn in, Zeisu pen Pasian’ tapa ahihna hong lak hi. Mipi tungah tuabangin pulaakna (John 1:29, 36) tawh a lungsim uh Topa’ lamah heisak hi. Andrew leh John’ sawltak a dang khat leh lungdamna thu gelhpa John te in, Zeisu ki tuiphumna pan a paikhiat uh ciangin, Zeisu’ nungzui a suak uh hi. Elijah thupuak in ki sikkikna bek gen hilo a, mawhna pan gupkhiatna zong hong genlai hi.\nTuiphum John in, na bangkua sung hong siik hileh, bangteng hong gendingin na um hiam?\nTHURSDAY June 27 Hun Nunungah Lungsim Hei\nEi Adventist te in, tuiphum John dinmun ah i om hi. Kisik kik na’ng thupuak in, Zeisu kum masakna’ng lam sialsak a, eite’n zong nihveina hong kum theihna’ng lampi i sialsak hi.\nThungetna tawh Luke 1:17 simin. Hih kammalte in i thupuak tawh bangci kimat hiam?\nVantung i Pa in, a tate lungsimte Ama’ lam leh Khazih Singlamteh lam ah hong heisak kikzo hi. Elijah’ thupuak in zong ei innkuante, hih lungdamna thupha a sangthei dingin hong zol hi (2 Cor. 5 : 18-21; etkaak ding Eph. 2 : 11-18). Leitung in, angsung a khuallo, Pasian tungah a ki ap mahmah, Khristian te’n hih theilua ding uh hi. Leitungah i thupuak pen ei a ding zong hipah hi. Eima innkuan sung mahmah panin lungdamna thu hangin ki itna, ki pumkhatna, ki piakkhiatna i neih kei leh mi tung i hawpsawn na’ng tha i neizo kei ding hi. Sermon hoihmahmah te in kicing zolo a : Eima pumpi tung, innkuan sungah kisikna, lungsim kiheina, itna kipiakna cihte i gen bangin i neih kul hi. Tuiphumpa John in nuntakpihna tawh mite’ lungsim a zawh mah bangin, eite’n zong, Pasian huhna tawh tuabangin i hih ding hi.\nZeisu tungtawnin vantung innkuan mi i hihi (Eph. 3:15). Innkuankhat i hi a, Pasian a ding teci pang dingte i hi hi. Innkuan bangzah in lian se mah leh, lungdamna thu i vangliatna neilo peuhmah, a nasep muibun zolo ding hi.\nNa innkuanpih a hi a, ahi kei zongin, amau na itna, na awlmawhna te lak na’ng in bang peuh na bawl ding hiam?\nNgaisut Beh Ding:\nEGWhite, Prophets and Kings sungpan “Carmel” lai 143 – 154, Desire of Ages Sungpan “The Voice in Wilderness” lai 97 – 108.\n“I thupuak peuhmah pen, John a mahbangin maitang ah direct in pau ding hi. John in, kumpite’ mawhna zong taipah hi. A nuntakna a dingin lauhuai mahmah ta-\nElijah’ thupuak te leh na pawlpi kizom sak dih in. Na pawlpi mite’n a telzawh na’ng in na bangci huh diam?\nA lungsim a kihei mi a om leh sam inla, bang kikheelna pianghiam dongin. Amah leh innkuan a dingin bang theihbehna a om hiam?\nTuiphum John dinmun ah om i kicihleh,eima tung mahmah ah bang hong piang ding i deih hiam?\nInnkuan ki ukna thukhun pawlkhat gualsuk in. Lai Siangtho sungpan a hoih pen te kaikhawm in. Bang dinmun ciangtan na koih diam? Hih thukhun te nabawl theih na’ng in, tu quarter lesson in bang hong huh hiam? Pawlpi buppi in ki kum ngeingai un.\nNu/Pa khat hihna tawh, Topa a nusia sa, na tate khat tungah, bang kamciam peuh na pia thei ding hiam?\nPrev post AGIM ATAWL MISSIONARYTE\nNext post Why the Free Exercise Clause Needs to Be Strengthened


url: =Thumaanna leh cihtakna tawh nahoih sepna in mitampi noptuamsak :: ZOMI DAILY\nposted on 19 February 2015 at 10:01 am Lomkholna: Article, Hauthang\nThumaan na leh cihtakna thu Zomisungah akigen teh Pasian thu bulphuh in gen na lam vive ahihi. Lungsim puak zia zuau ngeilo ding deihna zong ahihi. Tua ahih teh thumaan na leh cihtakna tawh akisemkhia mitampi noptuam na phat tuamna hongpia thei te thuzong kan huai mahmah ahihi.\nNidanghun thumaanna ,cihtakna nasep pawl khat\nMihing te in ngaihsutna tawh nasep theih masiahsiah vangliatna thu, kimuang mahmah hun khat om ngei hi. Zomisung ah Dahpa tangthu ah dahpa khuang thute Lengtong hoih tangthu ah anau Munei Thangdal siamgatna ciam peek tawh sat’ that in aguh kingking aci teng khol a, kukkuk acing pai hina pi, Nisagih cin teh amel hoih mahmah tangval tho khia thei sak hi. Ngal Ngam leh Hangsai zong ai vive tawh natuamtuam bawl khai thei a ahihi.\nMoses in vanglian pa thupiakna tawh Santuipi khawlsak thei, Suangpi teikhut tawh akhawh leh tui luang sak thei, Tua mahbang in Jesus in Ngasa nih leh mohlum nga tawh mitulngabang nekkhom ding an lum piangsak thei hi. Hih bang hun te ah Mihing te ngaihsutnatawh bangmah kisep theiloh hun ahihi.Pasian in laipian pa tungah dawihawl khiatna ding thupia in tuapan Zomi tampi noptuam na kingah thei ki suak hi.\nTuhun thumaan na leh cihtakna nasep\nMihingte ngaihsut naseptheih ding in Pasian in mipil hongpia hongpiang sak leuleu hi. Mipil te in thumaan tak leh cihtakna tawh nasep khiatna hongneih theih hunteh Vangliatna tawh nasep zia alamdangte daizaw in’ mipil te khuak pan hong luang khiaalamdang nasep kipan leuleu ahihi.\nNek theih mehteh mehgah te, singgah limnono te tuhun teh Zogam ah Pasian piansak bangbang bek in kinelai hi a, akhangto gam ah ahih leh mitampi neek theih dawn theih ding mihingte angaihsutna khuak Pasian in nasiansuah sak zo ahihi.\nMihing ngaihsutna khuak ah theihtheihna ,teltheihna thuhoih hong omciang in Leimong khat leh Leimong khat a, om mite kiholeng kizalo ding kimlai awte kizathei ding in Pasian in mipilte ngaihsutna khuak sungah khasiangtho nasephoih mahmah guan in tu in Internet, Phone, leh Mial tuamtuam kizopna hong om a, Mipil te in leitungsiansuah sak hongsuak ahihi. Nopcisak Etlawmsak Pasian bawl mihing te akizomdimdiam ahihna kilangsak hi.\nTuipi lianpipi te tungah lampai theih nading Tembaw golpipi tetawh tuisung tuitung ah lampaitheih nading in tuisung lutthei setvan tuamtuam tawh cihtakna nasep nakilangsak hi.\nElectronics vante in zong khanei hi gige hi\nMivom mikang minam kim in leitungah amau omna tenna khuate siansuah uh a, vanholh in innhoih lamin asungah CCTV, TV, tui adeihdeih na munmun ah alum avot aluangziahziah theih ding in bawl in ki siansuah uh hi. Hibang apian theih nading in Pasian in Engineer te ngaihsutna ah khuak siansuahna koih zo ahihi.\nMihingte ading sun lehzan meitang ziahziah thei ding in mipil te tungtawn in ngaihsutna khuak ah’ khuate leh innte asiangtho theithei ding leh azat nuam theithei ding ngaihsut theihna ding kisian suah theihna khuak Pasian in pia ahih man in gamkhangto sak suak uh ahihi.\nLeitung mihing te khuasakna sung ah athupi pen mah semmasa ( put fist thing fist) nading tuhun in olnotak in nasep theihsakna (comfort zone) lam ah mite kisiansuah uh hi. Na innsungah TV te , leh DVD na hon zelzelte Remove Control tawh na om namunmun pan in namek ziauziau aa, nadeih bang in nakhin thei ,nalaih theihi. Tua ahih man in tuhun electronics vante in zong mittawh kimu thei lo nate tawh kizom ahihman in khasawl na ngah (or) Kha nei nahihi cih ding ahihi.\nI kikholh pih ding te lungsim theihtelna kisam\nTua mahbang in tuhun khantohna ah gamlapipi sum leh paai bei kulsese lo in thumaan na leh cihtakna tawh ngaihsut hoih nasep theih vannamte bawl khiat theih na neih leh mitampi alungdam sak te ihihi. Tua in mitampi alungdamsak adik apha athumaan acitak teltak in khensilsial thei ( Feel better able to cleary discern what is authentic and honest for relation to people) kitel semsem ding ahihi.\nMihingte bawl khuapi sung kongzin kizopna te kongzin tungah ah apai,atai mawtawte, meilengte’ vangsangdawn ah vasang bang in lengthei a, mitampi te pua in khuapi muntuamtuam hong kawmsak thei vanleng te in Pasian piak mipil te ngaihsutna pan hong pai khia mitampi noptuam hongpia mipil te thusuak ahihi. Hibang dinmunciang thusuak nei Zomisung ah ki omnailo a mipil thusuaknei ikisam hi.. Ihneihsa Gullu mualpi sungpan in Pasian hongpiak sa namanpha te lakkhiat theihna thusuaknei mipil ikisam hi.\nMihingte noptuam omlo ngaihsutna te pelh huai\nTua ahih man in kim leh paam ah Pasianpiak pilna tawh akibawl ngaihsutna thusuak te in nalamdang vive bawl khia ahihi. Mihingte zat ding vantuamtuam zatui zahaa abawl thei thusuaknei mipil te in atangzai leh apicing amanpha thumaan na leh cihtakna thuthuk thusuak nei ahihi. Akhangto mipeuh man in alian atangzai amanpha nate theihtheih na khuak nei ( a successful man possesses a great spritual\nunderstanding) leh ateldik khinsa ahihi.\nNang ading in lungsim khamuanna kip neih nakitelciang in phattuamna hong pia lo ngaihsutna khuak thusuak leh lungsim te akisambang in pelkhia hepkhiat theihna ( reject every thougth and every mental reaction) kisam ahihi. Tua maikhak phattuamna hongpia lo in thumaanna lampi zuisak lo thusuak hi a, Cihtakna nasep ding sauvei utlo in itna kiamsak, masuan kician neilo mi asuak thei hi. Tua man in mitampi noptuam sak theihna thusuaknei mipil ngahkhalo tangkhalo in tanglaihun a, Pasian vangliatna tawh nasep nate bang aa nitawm in agenbangbang apiang pahhanhan ding sa uh ahihi. Hihbang te tawh sau vei kikhawl kha mite ngaitsutna khuak kisia thei a, mitampi genloh zi leh pasal, tate ading in zong noptuamna nasep sem theilo thei ahihi\nTua ahih man in thumaan na leh cihtakna in kiim leh paam ah na muh nazak nate sung ah etteh theih ding na tampi te khingkhai kawmsak a, nasepna in mitampite noptuamsak thumaan na leh cihtakna akimuthei ahihi.\nPrevious: Gammi te a itlo kumpi ~ Deih Tung\nNext: Kalaymyo thuthang pawlkhat & dahna nopna


url: =Find Top Nannies in Amawalk, NY | Amawalk Nanny Services | Sittercity\nFind the affordable nanny you want in Amawalk, NY\nMore nannies in Amawalk\nWhat is the going rate for nannies in Amawalk, NY? Accordion Dropdown Arrow\nWhat kind of nannies can I find in Amawalk, NY? Accordion Dropdown Arrow


url: =Tulaai Leitung Thuthang Tuamtuam Updates March 31, 2015 :: ZOMI DAILY\nTulaai Leitung Thuthang Tuamtuam Updates March 31, 2015\nposted on 1 April 2015 at 9:16 am Lomkholna: Khawmpau, Myanmar, News, World, Zomi\n· Kawlgam Kumpi kilemna geelpaw ahi UPWC leh Mualtungmi thautawi makaai NCCT te in NCA kici kawlgambup kilemna tawh kisai thukimna bawlnading a kisam Laaimal ahaampi khat March 31, 2015 ni in zawhbawl uha, Makaai 5 tuak in Kumpi Thein Sein maai ah suaikaihna bawl uhhi. Hih bang NCA suaikaihna ibawl peen Kawlgam ahoihna ding kikupna political dialogue kokhak pi ahongdede ta ihi a, April khasung peuh mah in Kawlgambup tu a kikapkap te simloh kilemna ibawlzoding ci in U Thein Sein in gnekhia hi. VOA\n· Oongtungding April 1,2015 ni akipan in nidang a om ngeinaai lo khat ahi Kawlam kumpi Thein Sein inn sung ah nisim in gammi leh gamdangmi akigawm mi 45 ta suakta tak in luut in Pu Thein Sein thudotna bawl thei ziahziah tading ci in March 31, 2015 ni in taangkokhia ta uhhi.RFA\n· India leh Pakistan gamgi ah Bomb bawldan puahkhap sakdan cite nengneng akipan khelna namkim asin khin asiamsiam mahmah Rohinya Kala minam honkhat India gam Mizoram state leh Manipur state tawh kizopna Tamu lampan kawlgam sung ongluutding ahihman in gamgi kheempeuh ah khauhtak in nasit un ci in Kawlgam kumpi ten amunmun a palikzum te March ni in theisakna nei uhhi.RFA\n· Leitung gamthahaat gam 6 ahi P5+1 kici te leh Iran gamte Iran gam I Nuclear vaaitawh kisai thukikupna Lausanne khuapi Switzerland gam ah kikupan abeisa kaalkhat laai a kipan neikhawm uha, March 31, 2015 ni atawpniding ci a asehsa uh hina pi bangmah thukimna kician ngahzo naailo uh ahihman in April 1,2105 niciang ah khanto uhhi.BBC\n· Nigeria gam President kiteelna ah alamdang mahmah in Kumpi tawh akidem toto ahi Muhammadu Buhari in Meetang million 15 tawh March 31, 2015 ni in gualzawhna ngahta hi. President lu Goodluck Jonathan in Metang 12.8 million tawh lel hi. Hih bang in azo ale aom uh hang Zomi te bang in puakpah phelphal seselo uh a khat le khat kimuanna thupha kipiakna nei uhhi.BBC\n· India leh Pakistan gamgi India gamsung lam Kashmil khuasung ah guatam luatna han gin men kicim a, misi luang 15 kimu in inn 200 bang mundang ah kituah khia uhhi. Nungkum Seotember khasung ah hibang mah thuak uha, mi 250 si ngei uhhi.BBC\nPrevious: Sum beilo Malaysia paite tauna aw\nNext: Catholic Pawlpi in Laisiangtho behlap lo hi, akipsak hizaw hi ~ Rev. Fr. Damian Dal\nPi Dim Ngaih Niang (Thalmual, kum 80)\nKawlgam Zomi Tuiphum kipawlna, ZBCM, TBC leh CBC ~ Rev. Tun Cin Kap